url: =Nulepa taktaktawh aomlo numeino khat akempa in abeisa kum 4 sung buanden :: ZOMI DAILY\nposted on 22 May 2017 at 8:35 pm Lomkholna: Malaysia, News, Sawltak, World\nMalaysia gamsung ah numeino khat kum 9 aphak akipan akem apa (hih News sungah “Foster Father” ci uh ahih manin, tuadan mahin kizang hi) ii zawhtawh thutawh buan “Rape” thuakden cihi. Tua numeino pen tu’n kum 13 phakhinta hi. Abeisa kum 4 sungbang Foster Father in abuandet pen thuakzo nawnlo in khetawh 5.1 km pai in Police Report bawlta cih NST pan kiza hi.\nState Criminal Investigation Department chief Assistant Commissioner Kamaluddin Kassim in agenkhiatna ah anunungpenpen buan athuakpen nung Sunday zingsanglam 4:45am hun cihi.\nKamaluddin Kassim in agenkhiatna ah hih naupangno pen alupna inndei sungah amahguak alum cihi. Foster Father ii azi pen Nurse khat ahihi. Foster Father ii azi pen Johor Bahru Hospital ah Training kahding in zantaam in azinkhia cihi.\nFoster Father in nung Sunday zingsanglam in numeino pen alupna panin tuahkhiat in ama lupna ah luppih cihi. Apuan teng suahkhiatsak in nihvei buan cihi. Numeino pen utlo in kitomgawp himahleh thagumtawh lencip in buanveve hi.\nApakik pen kum 45 aphakhinkhat ahihi. Lungkimtak in abuankhit ciangin naupangnu pen alupna inndei sungah ciahsak kik hi.\nTua naupangnu pen a innkuanpihdang te aomlohkal in Foster Father in buanden a, abeisa kum 4 sungbang tuabang in buanden cimawk hi.\nNumeino ii anu leh apa taktak “Biological parents” tepen Johor, Kulai ah om uh a, amahpen meltheih tanau tetawh kum 7 aphak akipan aomkhawm uh ahihi.\nNumeinu in Police Report abawlkhit ciangin tuani nitaklam 8pm hunin Foster Father zong kimanpah hi.\nNumeinu pen Melaka Hospital ah Medical Checkup kibawlding in kipuak cih kiza hi.\nHih thuthang tungtawn in tate pen meltheih tanau kinaipih mahmah ahiphial zongin, koihhuailo (kidop huai) cih hongphawksak hi. ZD Sawltak #zomidaily\nPrevious: Kindergarten sanginn ah naupangno te zatuiphim tawh ataw ki dawtsak\nNext: Malaysia, Klang ah sangnaupang numei khat sanginndawl 3 na panin kiasuk


timestamp: atn

url: =Dr. Cing Pum Neam Operation vai (Update 27 Nov) :: ZOMI DAILY\nposted on 27 November 2014 at 8:32 am Lomkholna: News, Zomi\nZomipih kong it u le nau nu le pa\nKa nau Cingkok damlohna pan hong damkikna dingin nong panpihna uh tampite huhau in nakpiin lungdamna kong ko hi Nov 18 niin Bangkok zato ah ki at a hoih takin ki lawhcing hi.\nPumpi hatna ding leh damsiangna dingin Nov 28 ni pan kipan Dec 4 kikal sungin siavuante 5 in hong veelthua lai ding hi.\nThungetna ahi zongin thungetna bek hilo nong vehnate uh ka tel ciangin ka innkuan un ka lungdamna kam a gen zawhloh dingin tampi om hi.\nMailam kalsuannazia dingte ah zong abeisa a nong donna uh leh nong thungetsaknate uh leh nong vehnate uh huhau in Pasian in hong nusia loin damna hong pia ding hi cih lametna ka nei hi.\nMimal tuamtuam tungah kong thukkik zawloh ding nong bawl uh thuphate a nungta ih biak in Topa Pasian in Ama vanglian khuttawh hong makaih in thupha hong pia ta hen.\nRev Nang Khen Khup\nLawibual Tuiphum Pawlpi\nTedim Baptist Convention\nDr. Cing Pum Neam Operation ki bawltading (Update 19 Nov)\nKong it Zomipihte\nKanau Dr. Cingkok damlohna huhau in nong panpihna uh namtuam tuam mimal tampi tung panin ka ngah a. lungdamna lianpi kong pulak hi.\nA kuama tek thungetna le panpihna tampite huhauin Pasian hong lamlahna tampi ka ngah uha, Nov 18 niin ki atna deihhuaitakin Bangkok Ramathibodi zatopi ah ki zosiang ta hi.\nTampi hong hoihto han han hi.\nHici bang hong pianna ahang pen Pasian maileh mipite mai ah bangmah ginalopi mipihte in Pasian na itna uh huhau in ka saan uh thupha ahih manin Pasian tung leh mipite tungah ka lungdamna uh kong theisak hi.\nNang Khen Khup\nDr. ‘Cingkok upa\nU Ning Khan tung pan kazakna ah Dr. Cingkok ki-at na ( operation) pen Topa’n ih thungetna te hong dawng ahih manin bangmah buainna omlo in nuamtak in mansiangtheita hi. Siavuan te mahmah in zong lamdang asak zahding khopin in Topa’ ompihna kilang a, asiahuai bangmah omlo cih mukhia uh hi.\nDr. Cingkok zong khuaphawkkik in kihopih theihta cih hong gen hi. Siamahnu’ sanggam tengin ih thungetna hong dawng ih Topa’ tung leh huhna hong pia teng, thungetna hong neihsak Zomi akuamapeuh tungah lungdamna lianpi hongko uh hi.\nDr. Cingkok damsiangtho in zato pan innlam ong zuat dong thu ong ngetpih lai un cih, lungdam ko kawmin huhna hong ngen uh hi. Lungdam.\nDr. Cingkok sanggam teng tangin,\nThawng Khua Kai\nSiama Cing Pum Neam pen Bangkok, Thailand ah zingciang 18 November 2014 zingsang 08:00am in Operation kibawl tading cih kiza ahih manin, thungetna ah phawkciat ni.\nIt le ngaih teng,\nSianu vehna ah a kihelnuam tampi in phone nongset man un lungdam mahmah ing.\nKawlgam ah sumkhak danding hongdong pawlkhat om ahihman in anuai a dan in kithuza ni. a dang a lemzaw ding lampi a om leh hong zasak lai un:\n1. Nakhak nopzah uh honggen unla,\n2. Pawlpi Sia te na ap un.\n3. Friday niciang in nonggen zahzah uh Sia Khup napia ning.\n4. Gamdang panzong a lem nak le hongkhak un. A maungah hamtang nading in navaihawm ning.\n5. Kei mahmah na inn uah kongpai ding hi.\nA sumpen November 9 (Sunday) or a lemkhat ciang hong kaikhop kik ning.\nSia Khup Nov 8 paiding ahihman in puasak pah nuam ihhih man hi.\nTu a kong at laitak kawlsum thein khat (100,000) ngahta hihang cihzong hongthei sak ing.\nGo Cin Zam (zambawi)\nIh zaksa mahbang in Dr. Cing Pum Neam pen Thai gamsung ah zatolum in aomlaitak hi a, damsiang theinailo hi. Sia Kai tungtawn in akizakna ah Operation bawlkul khadingci ahih manin, Dr. Cing Pum Neam adingin thungetna ah phawkciatni cih kongzawn uhhi. ZD Sawltak\nSiamah. Cingkok’ ( Dr. Cing Pum Neam ) zato kahna vai ih zaksa tek mah bangin tawmkhat ong behlamnuam ing.\nSiamahnu pen akuamapeuh thungetsakna hangin tampitak nuamtuam zawta cih ih zaksa tek hi. Dendeuh in USA aom, U Vung ( Ning Khan ), Siamah Cingkok u nu tawh kakiho leh zato ah ki at ding cih lunggulhna leh gelna aneih lam uh ong gen hi. Zato ah ki at ( operation ) bawl nading in sum tampitak beituak ahih manin Zomi U leh nau akuamatek in ih veh nopkhak leh cih natawh vehna sum khaktheih nading mun hih anuai abangin ong zasak ing.\nThailand ah akhaknuam te ading in:\n1). Siamah. Cingkok ( Dr. Cing Pum Neam )… Ph. 66 + 9922 46735\n2). Lia. Huai Deih Cing ( Pa. Lian Khan Pau, Siamah. Cingkok upa’ tanu ).. Ph. 66 + 9487 85911 USA ah akhaknuam te ading in:\n3). U. Ning Khan Vung ( Siamah.Cingkok upi nu, Florida, USA )… Ph.. 1 + 904 7131 789\nPrevious: Zomi te sisan sungah khaici hoih lo\nNext: Zotual lai biak na lai hilo\nBangkok meileng khawlna ah akithuah Escalator kileukhia in kipatau mahmah\nMalaysia palik te’n Sabah ah migilo kipawlna makaikhat kaplum


url: =Hiroshima le Nagasaki ah Enola Gay ii gelh tangthu ~ Peter Suumpi :: ZOMI DAILY\nposted on 14 May 2019 at 10:49 am Lomkholna: Article, PeterSuumpi\n‘Enola Gay’ cih min pen tua ni zingsang aa hong leng B-29 Superfortress vanleng hawlpa ii nu min ahi hi. Vanleng hawl galkap bu pa ahi Paul Tibbets in ama hawl vanleng pen anu min apiak ahi hi.\n1945 kum August 6 ni zingsang lam in American gal vanleng khat ahi Enola Gay pen Japan gam, Hiroshima khuapi kantan aa aluang, gundung zui in hong leng hi. Zingsang nai 8 le minute 15 hun tua vanleng ii awmpi hong kihong hi. Tua khan sung pan bomb tangkhat Hiroshima khuapi tung ah hong kiasuk hi.\nEnola Gay in bomb akhiat khit ciangin vanleng hawlpa Paul Tibbets in avanleng asanna lam ah lengto sak hi.\nSau veilo hi. Second 60 acin ma in Hiroshima ii zingsang phalvak hun pen tung sunni apuakkham bang in khuavak pi khat hong tang hi.\nTua khuavak pen vakpha lua mahmah ahihman in Enola Gay tung aa tuang galkap khempeuh in nidalna mitlimlang te abulh uh hang in amit uh mang sak zo lai veve hi.\nSecond tawm no khit ciang in puakkhapna ii hu in hong zapin tai tampi agamlatna mun aa aleng Enola Gay vanleng pen atung ah bawngtal kitom khat aom bang in hong kisiing gawp hi. Vanleng hawl ahuh Robert Lewis in anuai ensuk in “Nu aw Topa, ko bang hih kha liang kei vua” ci in kiko khia hi.\nAtaktak in amau bang mah na lamdang asem hi peuhmah lo hi. Angeina mah bang in bomb tang khat akhia uh ahilel hi.\nAhizongin tua amau khiat bomb pen leitung ah akikhia masa pen nuclear bomb ahi hi.\nThuthang gelh sia John Richard Hersey in “kimlepam khempeuh ah akang pha mahmah khuavakpi hong tangzal khit teh Hiroshima khuapi pen laidal kangtum bangin vuklevai suakkhin hi” ci in aminthang ama laibu gelh ahi ‘Hiroshima’ laibu sung ah nagelh hi.\nTua akangpha lela khuavak pi hong tang khit aakipan leitung pen hong kikhel pah vilvel hi. Hiroshima khua mi te tuahding thu, leitung galpi nihna ii lampi, athu nung ah hong piang ding galpi nihna ii kilemna thuvai, scientist te mailam vai, galvan lam pilna tawh kisai thu te le nuntak khuasak zia muhna te hong kikhel vilvel hi.\nKhang tangthu sung aa mipil misaim te, thuhilhsia te, salpha te pen hun ciaptehna in hong kinei to hi. Buddha hun, Jesu hun, Plato hun, Alexander hun, Napoleon hun, Victoria hun, Industrial revolution hun, socialist hun, democracy hun cih bang in …\nAhizong in nuclear hun pen galvan khat, ki lauthawnna khat, alauhuai hun khat cih ciaptehna in kinei hi. 1945 kum August 6 ni aa kikhia nuclear ii meiivom pi in tuni dong leitung hong tuam lai hi. Tua hun aakipan khangtangthu gelh siate, gamvai pulitik siate le laigelh siate in tu laitak khuahun pen nuclear khuahun ci in min pia uh hi. American lakam gelh sia khat ahi Ogden in nuclear bomb kikhiatna hangin adah akap mi te amuh teh tuhun pen ‘sinkham hun’ ci in min pia hi.\nHiroshima ah bomb akikhiat ni zingsangin kum 11 apha Yoshitaka Kawamoto (1932 -2002) pen amau veng sanginn khat ah sang akah laitak ahihi.\nSanginn atun ciangin alawmte tawh asak ngei uh la sa khawm uh hi.\nHiroshima ii nitak khuamui\nVukkang te hongkia in\nPaakpalh te tung ah hong tu uh\nKhuakal veng ding hita\nAhihhang in ei te ih hihleh kiptak in ihding ding hi\nDiamdiam nopsakna sung mang te\nTaksuah sak ni\nKawamoto in alawm te tawh sanginn ah sakloh aphamawh thapiakna la khat ahi hi. Ala abeima in vanleng ging aza uh hi.\n‘Lasak ka man khit uh ciang sangkhan sung ka lut uhleh ka lawm khat in ‘endih ve vua B26 bomb apua vanleng hilo maw’ ci in hong gen hi. Kei zong munuam in tawlet gei nek ding in ka ding laitak khuavak pi khat hong tang in angeih mahmah aw khat hong ging hi. Tua khuavak pen khuaphelep tawh kibang hi. TV asiat ding ciang in atangzal khuavak tawh kibang hi. Tua khit teh keizong khuaphawk nawnlo’ ci in Kawamoto in gen hi.\nTua hun pen 1945 August 6 ni zingsang nai 8:15 hun.\nTua hun aa kum 11 apha Kawamoto in Hiroshima Peace Memorial Museum ah (1983 -1994) sung director sem hi.\nKhuavak lianpi kamuh teh khua ka phawk nawn kei hi. Tuakhit teh Hiroshima ii nitak khuamui vukkang te hongkia in cihla ka lungsim sung ah hong om in tua khitteh ka lawmpa Ota ka phawk hi.\n‘Tua hun lai in kei tua sanginn atungcil kahihman in lawmlegual tampi ka nei kei hi. Ota tawh ka kikhawl uh hi. Bang hang ciam cihleh amah zong kei mah bang in tha tom ahihman ahi hi. Sanginn khan sung ah zong ka tukhawm uh hi. Ota pen ka pimuh mahmah hi. Kei ka hihleh khuata pan ka hihman in khuapi mel apua Ota ka pi-et phadeuh hi. Amel hoih in thusiam hi. Kei bang in anak pek lo hi. Nitumna lam mite bangin anak tawn zilzial in pau leh aw un hi. Pasal vai ka sa mahmah hi.\nKa omna uh sawm-inn mei kang ahihman in apua lam ah ka pusuak hi. Ota pen asung ah om lai hi. Apua lam kimawlna tualpi meikhu vom in tuamcip hi. Tualpi sung ka tun ciangin ka tai nading mel ka thei kei hi. Ka kim ka pam ah meikuang in hong um cih hi. Akitam ging te, acimh ging te tawh ka kim teng gamlum henhan hi. Tua laitak in taklam ah tai in, taklam ah tai in cih aw khat ka za hi. Kei zong sehnel khutpham khat pham in van ah ka lawnto hi. Bang hang tua bangin hih ka hiam cih tu dong ka ngaihsun zo kei hi. Ama thu in pham in alawnto hi mai ing. Tualpi sung ah misi tawh, liam in awng awng tawh kidim hi.\n‘Tua laitak in ka sangsia pipa uh ka galmuh hi. Amah pen apumpi in mei in kang khin gai hi. Amel kitel nawnlo hi. A-aw bek in athei lai ka hihi. Asilh aten cileng asungten pek om lai hi. Aman leng khat hong sawn in tua tung ah aliam ka lawm te hong pua hi. Ahizong in leng sawn theih nading lampi omlo hi. Misi te tung tawnsak in ka sawn uh hi. Mi liam pawl khat in leng tung ah ut in akhut uh hong khakkhak uh hi. Ka khe hong len in hong hon vevua ci in ki ko uh hi. Ahizong in ka honkhia zo kei uh hi. Leng tung ah midim khinta hi. Asawtlo in meikuang kawm pan ka suakta uh hi. Ka pam ah sathau bung na om in tua sungah puasia diah in meikang ka lawm te liamma te tung ah ka belhsak hi. Leitang zong salua hi. Vutsa lak sik tawh kibang hi. Tua apuakkham bomb in alumna 3000 centigrade ahih kei leh 5400 Fahrenheit bang piangsak ahihman ahi hi. Hih alumna pen siktuisak nading akisam lumna sang in azah nih in sa zaw hi.’\nKawamoto in tua ni Hiroshima aa hell khuk thu hoihtak gen kik hi. Sa lua mahmah ahihman in gun gei ah hong tai uh hi. Asai pa koi lai nusia kha cih athei nawn kei hi. Lampi ah misi luang te, meikat mi te, mi liam te awng ngeingai uh hi. Akhe ngawng pan alen miliam zong pawl khat om hi. A-am(Lung-am) tai zong om hi. Apumpi tung aa apuan te uh ki-kek mangkhin hi. Vut tawh kidim hi. Anu nawi atep naupang sikhin khat amu hi. Kum li gual apha ding naupang khat anu in akhut tawh neng in phawngphawng hi.\n‘Mayuki gunlei gei ka tun ciangin ka lawmpa Kimuya ka mu hi. Bomb kikhiat laitak in amah sanginn hong tung nailo in lampi ah om laitak hi. Amaitang khempeuh vom hi. Amah pen Hiroshima khua ii nitumna lam ah om hi. Inn ciah ning ci hi. Bomb kiatna mun apai sawm ahi hi. Pai kei in, tua lam kipai theilo hi. Meikang khin hi. Sa lua ding hi ka ci hi. Ahihang in amah pen am(lung-am) gawp khin ta hi. Inn ka ciah ding ci in pai teitei hi. Ahizong in ah innkuan pih te kangvam themcik na ngawn amu kha kei hi.’\nGal hun sung kangmei patau ah om leh kiginna in tuikholna tuibempi kibawl hi. Kum khat sung bang tui akikhawl ahihman in tui siangtho lo hi. Kawamoto adangtak hi. Tua ahihman in tuibempi gei hong neh hi. Ahizong in tuisung ah apum lang kidiah misi te amu hi. Tua tui dawn ngam nawnlo ahihman in gunleipi lam zuan in hong pai hi. Gunlei gei atun ciangin gun gei ah suang kahlei te tung tawn in hong tuaksuk hi. Tua suang kahlei tung ah zong misi luang tampi na kisial hi. Tua misi luang te palsuk in tuigei aneh hi. Tui adawn hi. Ahizong kidawn theilo hi. Gun tui sa lua hi. Tua ahihman in leitang botung lam ah abawhsa in hong kahto kik hi.\n‘Leitang tung ka tun teh ka thal lam in ka kipai pah hi. Leitang zong vutsa bang in sa hi. Vantung lam ah meii vom meimai kimu hi. Tua meii te kawm ah khuaphelep bang in mei-am tang laklak hi. Aw … ka nu le ka pa te cikmah in mu kha nawnlo ding hita ing maw ka kici hi. Tua pan khua ka phawk nawn kei hi.’\nTua ni sun bup aman khuaphawk nawnlo hi. Nitak nai 7 kim, khua aphawk kik ciangin amah pen donghu cina kepna buksia sung khat ah tung hi. Anulepa koi ah cihlah thei lo. Si maw hing cih zong zakha lo hi.\nAugust 11 ni in donghu cina kepna bukno sung ah anu tawh lam-et lohpi kimu kha uh hi. Anuta un kipom in kap uh hi.\n‘Ama sa penpen ka kahni ahi hi’ ci in Kawamoto in gen hi.\nAmerican laigelh sia David Bergamini in hihbang in ciamteh hi.\n‘1945 kum, August 6 ni in nambat 509 gal vanleng pawl sung pan Enola gay vanleng in ‘Little boy’ akici atawn ziuziau sikbung khat hong pua hi. Tua sikbung sung ah uranium 235 them neng atamkhop kiguang hi. Tua pen uranium atomic bomb ahi hi. Tanian galkap phual pan nai 6 le 30 hong len khit teh Hiroshima ah zingsang nai 8 le minute 17 hun in hoihtak akigelsa tua bomb pen huihlukhu tawh hong kiasuk hi. Vanleng hawlpa Paul W. Tibbets in avanleng ahat thei pen in Hiroshima khua pua lam ah hawl khia hi. Minute 2 sung in tai 15 atungman Enola Gay pen hong kilawk hi. Vanleng hawl huhpa ahi Robert Lewis in vanleng lenna ciaptehna laibu sung ah ‘Topa Topa’ cih laimal bek gelh zo hi.\n‘Bomb pen Hiroshima mitumna leilu lam vansang dawn pi 1500 na, van dum dide laizang ah phuakkham hi. Azaina pi 250 apha meikuang pi khat vantung ah hong kikhai hi. Tua khit phet in Japan mipi 64,000 mei in kangtum hi. Ahihkei leh vuklevai suak uh hi. Tua pan Japan mipi 26,000 mei in kang hi. Liam uh hi. Neutron le gamma rays te hangin anai anai, ani ani, akha akha, akum akum in mi si hi. (Tu ni dong ciang hih te hangin mi si lai hi.)\n‘Bomb khiatna hangin tai 100 kim kot teng ah khuavak pi khat hong tangvat hi. Tai 10 pan akiza puakkhapna ging(ahu) hangin Hiroshima khuapi sung pan taih inn 6840 kicim hi. Khua laizang tai khat kimkhot ah meikuangpi piang hi. Lei maitang tung ah meikat misi te, inn le lo te ii vam te vantung lam ah hong lengto in mei-ek vam in leitung ah hong kaisuk kik hi. Meikhu vom meii lompi te huih vok tawh hong kimuh ciangin damdam in huih hong khauh semsem hi. Bomb puakkhap khit nai khat le nai nih kikal sung in tua huih vot te hangin huihpi hong kipei hi. Tua huihpi hangin meikuangpi pen meihualpi hong suak hi. Tua meihualpi hangin akim apam aa om na khenpeuh vutlevai suaksak mangkhin hi. Hun tomno sung in tua meihualpi pen tai 4 huam sung cia bangin hong lian hi.\n‘Inn sia them neng khempeuh huih in mut in vandawn ah kilawn to in meihualpi in akat khitteh avui in leilak ah hong kiasuk kik hi. Hiroshima khua kim aa om guntui te salua ahihman in akhu in vantung ah lengto hi. Vantung pan gial in hong kisuk kik hi. Huih lak ah ionic dat tamlua ahihman in kekte kia in mun khenpeuh meikhau (wire) kang gimnam hi. Tua bangin meihualpi le huihpi kithuah ahihman in singkung te azung pan in kibul lotkhia in van ah leng ziaizuai uh hi.\nAnungta lai mite pen sikha bang in kangbaang lakpan hong pusuak uh hi. Ngimna sawmna mel neilo in kileh in tai biangbuang uh hi. Alim liam lualo te in ahihleh unau sanggam innkuan pih tek zong in kileh khengkhang uh hi. Hiroshima khuapi laizang ah aluang gun thum om in tua gun te gei ah sik nading leitang awnglo zahdong in misi luang dim hi. Salua mahmah ahihman in gun sungah tuak in asi uh ahi hi.\nMeihualpi pen damdam in hong kizel semsem hi. Inn kicim te sung ah a-awk mite ahihleh huhna ngen in kiko ko uh hi. Mun khempeuh meikuang tawh kidim ahihman in kua mah ki hunkhia zo lo hi. Dong tuak mi tampi te ahihleh paak-huan sung khat ah kikhol uh hi. Ahih phial zong in mei vang sa lua ahihman in atamzaw si veve uh hi. Anung ta lai phawl khat te ahihleh amau ngap khopkhop in mei phelh uh hi. Kap uh hi. Ki ko uh hi. Hang hang uh hi. Thum in tau uh hi. Vantung pan guah mal hong kia te nangawn sathau kibuak in mei tawh hong kihal hi aci ci zong om liang hi.’\nAnung ta lai mite pen meikang khuapi sung ah sikha lam pai bangin ki leh kawikawi uh hi. Akisai inn le lo te khasia tak in en uh hi. Vut te nil in na khat peuhpeuh zong uh hi. Inn kisai singthem sik them te lem in zong uh hi. Amuh uh van te leh nektheih khempeuh la uh hi. Khuaphelep(electric) mei omlo hi. Tuidawl te kisia khin hi. Zato 45 aom lak ah akisai lo thum bek omlai hi. Tua zato te ah siavuan 290 aom lak ah 28 bek nungta lai hi. Nurse 17,000 a omna lak ah 16 bek nungta lai hi.\nBomb khiat khit kha 6 khit ciang akikaikhawm thuthang te genna ah mipi nautang 90,000 le galkap 10,000 si in kum tampi sung sisan cancer le gamma rays te hang aa piang natna te hangin mi tul tampi sih beh lai hi ci uh hi.\nAugust 9 ni in Nagasaki khuapi tung ah nuclear bomb tang khat kikhia leuleu hi. Hiroshima le Nagasaki khuapi te aa kikhia nuclear bomb tang nih te hangin mipi 140,000 si hi.\nKum 60 aval khin pitek Suzuko Numata pen aneu lillel nungak no khat ahi hi. Bomb kikhiat laitak in amah pen Kawamoto mah bang in bomb tukna laizang lam ah aom mi khat mah ahi hi. Amah pen Hiroshima khuapi sung pan piang khia ahi hi. Tua hun laitak in Numata pen kum 21 pha in galkap lam kizopna zum ah kumpi nasem in aom laitak ahi hi. Bomb puakkhap ciangin ama nasepna inn pi kicim in akhe delh kha ahihman in akhe langkhat kitan hi.\nTua ni nitak zato akipuak pah sam hangin nithum sung bang zato ah siavuan omlo, nurse omlo in zatui zong bang mah omlo hi. Akhe zong hong na semsem hi. Asawt lo in si ding mikhat bangin Numata amah le amah ki ngaihsun hi. Alawm ngaih pa in hong veh ding in alam-en hi. (Alawm ngaih pa pen galsung asih lam asawtlo in kithei hi.) Ni thum khit ciang siavuam khat in Numata hong en in na nuntak nop leh na khe ih tan kul ding hi ci hong gen hi.\n‘Tua ahihleh siavuan pa aw ka khe tan leng ken pasal nei thei nawn mawk ding maw, ken na sem thei nawn mawk ding maw ka cihleh siavuan pa in hih lai ah nang bek cina hilo na ngaihsun in ci in cina dang te hong etsan hi. Ka heh hong suak mahmah in tua siavuan pa ka thalum nuam phial hi.’\nKhuazing sung ah amah bang in cina mipau aza hi. Tua cina te in amah thapia uh hi. A aw uh kitello hi.\n‘Numei aw maw pasal aw cih zong ka khen thei kei hi’ ci in gen hi. Adang khat ii aw kitel zaw hi. Ahizong in neu lua mahmah hi. Hong gennop thu ka tel thei kei hi.\n‘Adang aw khat leuleu lah gimlua in husam liang aa pau tawh kibang hi. Ahihang in akammal te ka tel thei hi. Ko teng thum pen den mah teh asi ding ka hi uh hi. Nang pen suk hetlo hiteh. Na khe tan lel lecin nungta ding hiteh. Bang hangin si ding na hi hiam. Si kei in. Nungta in. Na khe tan lel in hong cih uhteh kei zong thukim in siavuan hong sapsak un ka ci pah hi.’\nHih te pen August 6 ni aa Hiroshima ii limlemel te ahihi. Kawamoto le Numata te pen kamphatna tawh anungta te ahi hi. August ni 9 ni in Nagasaki ah bomb tang khat kikhia leuleu hi. Khuapi nih kigawm in mimal 140,000 sipah in radiation hangin tampi nungsih beh lai hi.\nTu hun in ahihleh Hiroshima ah bomb kikhiat pen sawt mahmah ta hi. Tua hun aa akikhia bomb sang in azah tampi akhauh zaw hydrogen bomb te nangawn kibawl thei khinta hi.\nScientist te, thuhilh sia te, laigelh sia te le biakna makai te in hih Hiroshima tawh kisai in kua mawhpuak hipi pen hiam cih kinial ngei ngai uh hi.\nNuclear bomb khiat ding thu apia President Harry S. Truman in hih bang aa akhentatna pen pelh theih thu ahihlohman hi. Tua in leitung galpi nihna aven theih nading thu hang ahi hi cih gen phapha hi. Nuclear bomb abawl scientist Oppenheimer (father of the Atomic bomb) in ‘siangtak in gen ni cileng ko scientist te in khialhna lianpi khat ka bawl kha khin uh hi. Tua ka khialhna uh pen cikmah in ki mangngilh ngei nawnlo ding hi’ ci in scientist te ii khawmpi khat gen hi. Lailet – Peter Suumpi/ Reference: Wikipedia\nPrevious: Buaina icih banghiam? ~ Go Lian Kap\nNext: Australia, Perth Siyin Baptist Church ah Senator (Hlutdaw MP) Dean Smith vahawh


url: =Chinese Company khatin Logo vaitawh Apple Company te thubawl :: ZOMI DAILY\nChinese Company khatin Logo vaitawh Apple Company te thubawl\nposted on 26 December 2017 at 10:17 pm Lomkholna: News, Sawltak, World\nChina gamsung aom puansilh abawlkhia Company khatin Apple Company te Copyright vaitawh thubawl uh cih Xinhua News te’n genkhia hi. Thu abawlna avaipen Apple App Store ah abeisa in azat uh Logo pen athaktawh alaih uhciangin China gamsung aom Clothing Company khat ii Logo tawh kibang ahih manin tua Company te’n thu abawl uh ahihi.\nTua Chinese Clothing Company pen KON kici hi. Amau Company pen akipatzawh 2011 pan hi a, tuahun akipan azatzatsa uh Logo pen nungdiakin Apple App Store te’n zatpih uh ci’n thu abawl, Copyright Infringement vaitawh zum atun uh ahihi.\nHihvai hangin KON Company te’n Apple Company te thu abawl uh hi a, Beijing City sung aom Dongcheng District People’s Court te’nzong hihvai Lawsuit thukibawlna hongkipuak mahhi ci’n genkhia uhhi.\nKON Company te’n liausum dingin Chinese Yuan 100,00 (US$15,200) ngen uh a, tuaban ah mipi zakdingin thuumna “Public Apology” hongbawlhen ci’n genkhia uhhi.\nApple Store leh KON Company te ii Logo pen kibatnakhat neimah uhhi. Abeisa in Apple te’n azatlui uh Logo ahihleh Pencil, Ruler, Brush cih namthum tawh Triangular Stick Design abawl uh ahihi. Ahi zongin tukum in Release abawlthak uh iOS leh MacOS Devices te ah Logo pen puahpha in, KON Company te Logo tawh akibangpian hongsuak ahihi.\nMore: iPhone 6s te Battery nawngkaina om ahih manin, Apple te’n Recall\nKON Company pen Beijing City sung aom hi a, khangno te mitsuan, ngimbawl in puantuamtuam abawlkhia Clothing Company khat ahihi. Apple Company te’n hihbangdan Copyright Infringement vaipen tuakthei zeuhzeuh uhhi. iPhone vaitawhzong Samsung Company tetawh Technology ki guksak ci’n thu kibawlngei uhhi. Sawltak #zomidaily\nPrevious: Zukham damiah mi 4 te’n nasemlai puteekkhat sumngen in thatlum uh\nNext: Malaysia, Penang ah vankham Drug akigawm in RM23 Million manneiding kiman


url: =Khangtawn Lunggulh: Thumasa - Zomi Adventist Innkuan\nMinam kiim in a nuntak sungun a teenna a khawlna mun peuhpeuhah amau’ gen theihloh a kisam khat om sak uh hi. Tua pen a sin sung a lung sung uha, a-om den, tu a, a neihloh uh lunggulhna khat ahi hi. Hih lunggulhna pen mihing’ pianphung sung mahmah ah hong hehpih Pasian in a suan ahi hi. Mihing in tutadih ama’ dinmun leh ama’ kuitunna a sia zongin a pha zongin a hoih zaw phial zonghin lungkim zo lo mai thei hi.\nSatan in a lungsim kawi, a lungsim khelpilna tawh hih mihing’ sinsung lungsunga lungulhnate na hei khia hi. Amah in hih lunggullhna pen gualnopna, hauhna, thazualna, minthanna leh vangliatnate tawh mite lungkim sak hi. Satan ii khemsa simzawh loh mite in hih thute na sin khin uh hi. Zongh na puuk khin mah uha, lungkim zawhna mu tuan lo uhin, a ngei mahin hawmsuak uh hi.\nHih mihingte’ sinsung lungsunga lunggulhna lungkim zawhna a pia zo ding Mi Khat bek kiangah makaih ding pen Pasian’ lunggel ahi hi. Tua lunggulhna pen Ama’ hang hi-a, tua i lungulhna in Ama’ kiang hong zuat pih kha dinga tua lunggulha ii picinna leh tangtunna pen Amah ahi hi. Tua picinna pen tawntung Pasian’ Tapa, Zeisu, tua Khazih ahi hi. “Tua Tapa in Pasian’ pian’zia a kimin a neih nading, Pasian mahmah in a sehsa ahi hi.” “Mihing hong suahna sungah Khrih in Pasian’ pian’zia khempeuh a kimtakin nei a,” “Khrih tawh na kipawlna hangun nuntakna kicing na nei uh hi” Kalawte 1:19; 2:9,10. Kha tawh akisuan lunggulhna khempeuh zahtak takin a huamin kizui hi.\nHaggai in Amah, “Minam khempeuhte’ lunggulhna-the desire of all nations, na ci a, eite in Amah, “Khangtawn khempeuhte’ lunggulhna-the desire of all ages,” i ci siam ding hi. Amah pen “Khangtawnte’ kumpipa” hi zaw lai hi.\nHih laibu ii ngimna pen lunggullhna khempeuh ii lungkim nading Zeisu Khazih Amah bek a om’ lahkhiat ding ahi hi. Khazih ii nuntakna aki-at laibu tampi: ahoih nono, thu theih nading a dim a ha, khangtangthu a them a neng, tulai thupiang tawh ki tonkhawm tangthute, ngeinate, thupiangte, Nazareth khua mi Zeisu ii thuhilhte, Ama’ vangte akilak ahuam nuntakna tampi mah om mah ding hi. “A lang zongh kigen khin zolo hi,” ki ci hi.\nHih laibu in hih thute lah dingin ngimna nei lo hi. Lungdamna Thubute aki thuhualdan lak lo dinga, khang tangthute ngat takin zongh ban lah lo ding banah a thupi thupiangte leh a lamdang Zeisu’ nuntaknate lak lo ding hi. A Tapa tungtawna aki lak Pasian’ itna lah ding ahi hi. Khazih nuntakna ii khalam hoihnate lak dinga, mi khempeuh in a ciin theih ding thute lah ding ahi hi. I kannop khat lel lunggulhna ahihkeileh kimawhkawk dotnate theihnopna tawh lungkim lel ding hilo hi. Zeisu’ gamtat-nunzia hoihna ii mitlakna in A nungzuite Ama’ kiangah kai hi. Ama’ mimal ompihna, Ama’ thuakpih khualna leh amau’ cingtaklohna banah a kisapnate vei pihin aki hon pawlpihnate in amaute’ gamtat-nunziate cilehsa’ lungsim panin khalam lungsim ah kheelto hi. Angsung huaihamna pan kipiakkhiatna, lungsim toi, thutheihloh leh mi lang muhdah-kholhnate pan lungsimpi thutheihna banah minam khempeuh phung khemepuhte’ khate itna picing amaute in nei ta hi. Hihteng banah hih laibu ii a ngiimna bulpi pen in, thupha Zeisu mite piak khiat ding ahi hi. Hih laibu a simmite Ama’ kiang a zuat nadingin hih laibu in huh ding hi. Maitang kituahin lungsim kikumin, a nungzuiluite’ tungah a sepsa mah bangin Amah mu ding uh hi. Zeisu Vanglianpa in mawhna pan mite gum khia zo pena, Ama’ tungtawna, Pasian’ kianga zuan khempeuh Ama’ aituam Pasian’ meellim ah kheelto cih theihsak nading ahi hi.\nSee also Topa’ Gaam\nHih laibu a at’ nu pen Pasian’ thu ah tuahkhakthu a thuuk a zai, a lom a tangin a nei ahi hi. Zeisu’ nuntakna pana, thuhoih thakte pholh khia hi. Suangmanpha thakte a manpha a kikepna panin hong puak hi. Amah in mong neilo Pasian’ hauhna innpi pan lungsima mangmat ngeiloh hauhnate a laisimte mai-ah hong khia hi. Khuavak a thak leh minthanna khuavakte in a kithei ngeisa laimai tampite panin hong taang khia hi. Hih laibu in a tomin Zeisu Khazih in Pasian’ pianzia a dima a neihna, mawhneite’ tunga mongneilo hehpihna a neihna, Dikna Ni ahihna, a thukhual Siampi Lian Pa ahihna, mihing’ ginatlohnate leh natna khempeuh a Damsakpa ahihna, a nunneem, mi hehpih thei Lawm khat ahihna, a tawntunga mi huh thei kikholhpih Pa ahihna, David kumpi inn sunga kumpipa’ Tapa ahihna, Ama’ mite’ luum leh tei ahihna, lungnopna kumpipa ahihna, hong pai ding kumpipa ahihna, Tawntung Pa, khang tawntunga lunggulh- nate leh lametnate ii kuitunna leh gahtak ahihna cihte hong lak hi.\nPasian’ thupha tawh hih laibu leitung kipia hi. Ngaklahnate leh lunggulhnate tawh a lungkim zo nailo kha tampite’ aa dingin Topa in A Kha tawh hih laibu sunga kammalte nuntakna kammalte hong suak sak dingin thungetna tawh i pang hi. Amaute in, “Ama’ thawkkikna angliatna leh Ama’ thuaksiatna thuakpihna,” hong thei dinguha, atawpna-ah, thupha Zeisu khang tawntungah, “nangma taklamah nop tawntungnate a om hi,” hong ci ding uh hi. “A taklam khut ah lungdam kipakna a tangtunna,” kihawm ding hi. Topa’ sungah a bangkim khempeuh a mu mite’ a picing khin thamante in “tawntung lungtainate,” hong mu-in, “Ka ngaihno a mel hoih a, a thahat hi. Mi tul sawm lakah tehpih ding dang omlo hi,” “a vekin, deihloh ding, khat zong omlo hi,” hong ci ngaungau ding uh hi. (Hih Laibu a lian(chapter) 27-87, dong pen “Humble Hero” Laibu pan kila ahih manin, The Desire of Ages Laibu tawh kibang teekteek lo ding hi. “Humble Hero” Laibu pen a thu a deihna bulpi teng ki-tomkaih Laibu ahi hi. Laiteipa in bel, “Humble Hero” a teei-nate tua bang teekin a letkhiat ahi hi.\nTua ciangin Laibu Min pen Khangtawn Lunggulh: Nunneem Zeisu kipia hi. A Manglai-in, The Desire of All Ages, hi-a, All na kinusia in The Desire of Ages na ci uh hi. A deihna pen (khang) dung suksuk, (khangtawn) cih a khiatna huam ahih manin Ages pen Khangtawn-in kitei hi. A lawh nuam dingin leh a thuluan a khum dingin Khangtawn Lunggulh: Nunneem Zeisu kipia hi.\nLaimai pen manglai bu tawh akituak dingin laigual lakah manglai bu ii laimai kikoih hi. Thulu tawh kizui-in a zon-ol nadingin hih laibu ii laimai pen zon-olna sunga thulu te gei-ah kigelh hi. A manglai bu ii laimai leh Zolai bu ii laimai cih bangin laimai simna nam nih om hi.\nPrev post SC 6: Upna leh Saanna\nNext post Khangtawn Lunggulh: Laiteite


url: =Luka 9 | Siantongluan\nTua ciangin Jesuh in nungzui sawmlenihte sam a, dawite a hawlkhiat theihna ding uh leh cinate a damsak theihna dingun vangliatna leh aana a pia hi.\nTua ciangin Pasian Ukna thu a hilh ding leh cinatnate a damsak dingin kuankhia sakin\namaute kiangah, "Tu-a na khualzinna uhah bangmah keng kei un. Ciangkhut ahi a, ip ahi a, an ahi a, sum ahi zongin keng kei un la, puanak zong a valin kengthuah kei un.\nKhua khatpeuhah na lut uh ciangin tua khua panin na paikhiat matengun a inn-ah hong tungsakte inn mahah om paisuak un.\nA inn uhah a hong tunsak noplohna khua peuhpeuh panin na paikhiat uh ciangin amaute hilhkholhna-in na khe uha leivui bangte sinsan un," ci-in a vaikhak hi.\nNungzuite zong kuankhia uh a, khua khempeuhah pai-in Lungdamna Thu hilh uh a, a paina khempeuh uhah cinate a damsak uh hi.\nGalilee gam sungteng a uk Herod in hih thupiangte a zak ciangin lungmang mahmah hi. Bang hang hiam cih leh mi pawlkhat in, "Johan hong hingkik hi," ci uh hi.\nPawlkhat in, "Elijah hong kilangkik hi," ci uh a, pawlkhat in, "Tanglai kamsangte khat hong hingkik hi," a ci uh hi.\nHerod in, "Johan a ngawng ka tansak khitsa ahi hi; hih a thu ka zak mipa kua hi ding ahi hiam?" a ci hi. Tua ahih manin Jesuh tawh kimuh ding a hanciam hi.\nSawltakte a khualzinna panun a hong tunkik uh ciangin a sepna teng uh Jesuh kiangah a gen uh hi. Jesuh in zong amauteng bek a om theihna dingun amaute samkhia a, Bethsaida khua lamah a paipih hi.\nMihonte in hih thu a theih uh ciangin Jesuh nungdelh uh a, Jesuh in zong amaute na nolhloin, amaute tungah Pasian Ukna thu na hilh a, natna a neite zong a damsak hi.\nNi a tum kuan ciangin nungzui sawmlenihte in Jesuh kiangah, "Hih lai mun gamlak ahih manin, hih kiima om khuate-ah mite va pai-in annek ding leh giahna ding a zonna dingun mihonte sawlkhia in," a ci uh hi.\nAhi zongin Jesuh in amaute kiangah, "A nek dingun nektheih khat peuhpeuh pia un," a cih ciangin amaute in, "Kote va pai-in hih mi khempeuhte-a dingin an va lei ding ka hih kei buang uh leh, anlum nga leh ngasa tawn nih cih simloh bangmah dang omlo hi," ci-in a dawng uh hi.\nTua lai-ah mi tul nga bang a om hi. Tua ciangin Jesuh in a nungzuite kiangah, "Mite sawmnga, sawmnga-in a pawlpawlin tusak un," ci-in a sawl hi.\nA nungzuite in zong tua a sawl mah bangin mite a tusak uh hi.\nTua ciangin Jesuh in anlum nga leh ngasa tawn nih la-in vantung lam nga a, Pasian tungah lungdamna ko-in balnen a, mite tungah a lui dingin a nungzuite tungah a pia hi.\nMi khempeuh in ne-in a khamkhit uh ciangin, a nungzuite in a kikhamval teng khawm uh a, paipel sawmlenih a dim hi.\nKhatvei, Jesuh guak thungenin a om laitakin a nungzuite zong ama kiangah om uh hi. Jesuh in a nungzuite kiangah, "Mite in kei kua hi, hong ci uh ahi hiam?" ci-in a dong hi.\nAmaute in, "Pawlkhat in, Tuiphumpa Johan hi, hong ci uh hi. Pawlkhat in Elijah hi, hong ci uh a, pawlkhat in, tanglai kamsangte khat peuhpeuh hong hingkik hi ding hi, hong ci uh hi," ci-in a dawng uh hi.\nTua ciangin Jesuh in, "Tua ahih leh note in kei kua hi, hong ci na hi uh hiam?" ci-in a dong hi. Tua ciangin Peter in, "Nang pen Pasian Khrih na hi hi," ci-in a dawng hi.\nTua ciangin Jesuh in, "Hih thu kuama kiangah gen kei un," ci-in a nungzuite thu a pia hi.\nTua ciangin Jesuh in a nungzuite kiangah, "Mihing Tapa in tampi tak thuak ding a, upate, siampi liante, leh Thukham hilh siate in amah nial ding uh hi. Amah kithat ding a, a ni thum ni-in kihing kiksak ding hi," a ci hi.\nTua ciangin Jesuh in a nungzuite leh mi khempeuh kiangah, "Mi khatpeuh in kei hong zuihnop leh ama deihna bangin gamta nawn loin nisimin a singlamteh pua-in hong zui ding hi.\nHih leitung nuntakna a hu nuamte in a nuntakna bulpi nangawn tawh suplawh ding a, kei hangin a nuntakna a suplawhte in a nuntakna bulpi hu zo ding hi.\nMi khat in leitung khempeuh a ngah hangin a nuntakna bulpi suplawh leh bang phattuamna om ding ahi hiam?\nKeima hang leh ka thuhilhnate hangin a maizum peuhmah, a Pa minthanna vang leh a siangtho vantung mite minthanna tawh a minthangin hong paikik ciangin Mihing Tapa zong ama hangin a maizum ding hi.\nKen kong cihin-ah, hih lai-ah a om mi pawlkhatte in Pasian Ukna a muh khit uh matengin silo ding uh ahihna phawk un," a ci hi.\nHih thu a genkhit nipikal khat bang khit ciangin Jesuh in Peter, Johan, leh James-te sam a, mualtungah thungen dingin a paipihto hi.\nJesuh in thu a nget laitakin a mel hong kikheel a, a puante zong pakin tee mahmah hi.\nThakhat thu-in mihing nih tawh a kiho-in hong omvat hi. Tua mi nihte pen Moses leh Elijah hi a,\nvantung minthanna vang lim nei uh a, Jerusalem khua-ah pai-in sihna tawh Pasian deihna a tunsakna ding thu a kikumkum uh ahi hi.\nPeter leh a lawmte gel lusu-in ihmu uh a, ahi zongin amaute hong khanglo-in, Jesuh minthanna vang leh amah tawh a dingkhawm mi nihte a mu uh hi.\nA mite, Jesuh kiang panin a paikhiat laitakin Peter in bang gen ka hi hiam, cih mel zong a theilopi-in Jesuh kiangah, "Topa aw, hih lai-a i om, nuam mahmah hi. Nang-a ding buk khat, Moses-a ding buk khat, Elijah-a ding buk khat, buk thum kong lamsak ding uh hi," a ci hi.\nHih bangin thu a gen laitakin meii hong kai a, a liim in amaute hong liah hi. Meii in a tuamcip ciangin nungzuite a lau uh hi.\nTua ciangin meii lakah aw khat hong ging a, "Hihpa, ka Teelsa ka Tapa ahi hi; ama thu na ngai un," a ci hi.\nTua awging a bei khit ciangin Jesuh guak bek hong om hi. Nungzuite in hih a muhsa uh thu tua hun sawngteng kuama kiangah gen loin a imcip uh hi.\nA zing ciangin mualtung panin hong paisuk uh a, mi tampi in Jesuh na dawn uh hi.\nMihon lak panin mi khat hong kiko a, "Sia aw, ka tapa nong etsakna dingin kong thum hi. Amah bek ta-a ka neih ahi hi.\nDawi in amah man a, thakhat thu-in kikogawp hi. A cilphuan a buak dongin kongkawcipsak a, gimsak gawp a, nusia nuamlo hi.\nNa nungzuite in a dawi hong hawlkhiatsakna ding uh ka thum a, ahi zongin hong hawlkhiatsak theilo uh hi," a ci hi.\nJesuh in, "Note in bangzahin upna neilo a, bangzahin khial na hi uh hiam? Note bang tanvei hong ompih ding a, bang tanvei hong kikholhpih ding ka hi hiam?" a ci hi. Tua ciangin a mipa kiangah, "Na tapa hong paipih in," ci-in a dawng hi.\nA naupang hong pai laitakin dawi in leilakah tuksakin a kongkawcipsak hi. Ahi zongin Jesuh in a dawi taii a, naupang damsakin, a pa kiangah a piakik hi.\nHih bangin Pasian a vang a liatna hangin mi khempeuh in lamdang a sa uh hi.\n"Mihingte khutsungah Mihing Tapa kipia ding ahihna thu mangngilh het kei un," a ci hi.\nAhi zongin amaute in a cihnopna theilo uh hi. Amaute in a theihtel lohna ding mahun a kibawl hi a, bang a cihnopna hiam, ci-in Jesuh kiangah lah a dong ngam kei uh hi.\nKua lianpen ding ihi hiam, ci-in nungzuite lakah kiselna khat hong om hi.\nJesuh in amaute lungsim ngaihsutna a phawk ciangin naupang khat la-in a gei-ah omsak a,\na nungzuite kiangah, "Keima hangin hih naupang a limbawl mi peuhmah in kei hong limbawl hi a, kei hong limbawl mi peuhmah in kei hong sawlpa zong a limbawl ahi hi. Note khempeuh lakah a neupenpa a lianpenpa ahi hi," a ci hi.\nTua ciangin Johan in, "Topa aw, nangma min tawh dawi a hawlkhia mi khat ka mu uh a, amah pen eima pawl sungah a om hilo ahih manin ka kham uh hi," a hong ci hi.\nAhi zongin Jesuh in ama kiangah, "No hong langpanglote note pawl ahih manin kham kei un," a ci hi.\nJesuh vantungah a kilaktoh ding hun a nai kuan ciangin Jerusalem khua manawh dingin a ngaihsun hi. Ama mai-ah nungzui pawlkhat mapaisak a,\nJesuh-a dingin a kisam khempeuh a vaihawmsak dingin Samaria khua khatah a lut uh hi.\nAhi zongin Jesuh in Jerusalem khua manawh sawm ahih manin tua khuamite in Jesuh na tungsak nuamlo uh hi.\nA nungzuite sung pan James leh Johan in hih thu a theih uh ciangin Jesuh kiangah, "Topa aw, vantung panin meikuang ngenin amaute kangtumsak le ung nong awi hiam?" a ci uh hi.\nAhi zongin Jesuh kihei-in amaute a taii hi.\nTua ciangin khua dang khatah a paisuak uh hi.\nLampi-ah a pai laitakun mi khat in Jesuh kiangah, "Na paina khempeuhah kong zui ding hi," a ci hi.\nJesuh in, "Ngiate in lupna ding kua nei uh a, vasate in zong giahna ding bu nei uh hi. Ahi zongin Mihing Tapa in a luptheihna ding mun koimahah neilo hi," a ci hi.\nTua ciangin Jesuh in midang khat kiangah, "Kei hong zui in," a ci hi. Ahi zongin amah in, "Topa aw, kei hong ciahsak in la, ka pa hong vuisak masa in," a ci hi.\nAhi zongin Jesuh in, "Misi bang ahi mite in misite na vui ta hen. Nang ahih leh va pai in la Pasian Ukna thu va hilh in," a ci hi.\nTua ciangin midang khat in, "Topa aw, nang ka hong zui ding hi. Ahi zongin ka inn-ate, mangpha hong khasak masa in," a ci hi.\nJesuh in ama kiangah, "Bawng lokhawhna lenkawmin a nunglam a en mi pen Pasian Ukna tawh kituaklo hi," ci-in a dawng hi.


url: =SalvaSalva Gamdang Tung Zomite - 3 per dopo\nGAMDANG TUNG ZOMITE 3\nGamdang tung Zomite ading cih a thumveina kong khahkhia hi. Topa in na omna mun leh mual ah cidam in hong kem hen. Lungdam Bawl leh Kumthak cidam ludamin hong zangsak hen. Tutung in thuli tate pattahzia, nupa kal thu, zu thu leh sum thu i ngaihsut khop dingin kong tel hi. A kicingin ka gelh loh hangin ngaihsutna leh i nuntakna hong noptuam nading lametna hi. Topa in a sim u leh nau mimal kim thupha hong pia hen. 1. Tate pattahzia tawh kisai: Gamdang tungsate lakah haksatna khat pen tate pattakzia tawh kisai thu hi. Zogam ah a ten lai-in, pi leh pu, innveng innpam tawh naupangte kikhawl uh ahih manin tua zah takin nu leh pate ompihna kisam denlo uh hi. Tua bek hiloin khuasung lawm leh gualte tung panin zong kampau, gamtatzia a hoih hi-in a sia hita leh sin uh hi. Gamdang a kitun ciangin innveng innpam tawh kikhawl cih bang om loin eima inn ciatah ki-om hi. Mikangte in a tate uh satlo leh ciang tawh kisat theilo a kicih hangin amau a thu tawh na zo mahmah uh hi. Khang tampi thu leh la tawh kipattahna gam ahih manin ciang tawh sat kisam se loin a thu tawh na kikem uh hi. Tua hangin sanginn khawngah zong naupangte ukna in ciang kizang thei nawnlo hi. Pilna leh thutheihna tawh kikem uh ahih manin ciang kisapna na omlo hi. The Times of India (December 1, 2012) ah India gam pan pai nupa Oslo khuapi, Norway gam ah palikte'n man cih kigelh hi. A thu pen Chandrasekar leh a zi Anupama te'n ta nih nei uh a, a tate uh sangkahsak uh hi. A ta uh Sai Sriram, kum sagih mi in a sanginn ah zunteh a, a pheituam kawtsak hi. Tua zuntehna hangin inn a tun ciangin a nu leh pate'n na taigawp uh hi. Hih bangin zun na teh kik leh India gamah kong koih ding uh hi, ci-in vau uh hi. Ni khat Sriram in a zunteh kik a, inn ciah ding lau lua ahih manin a sangsiate' kiangah, Inn ciah leng ka nu leh pate'n hong tai ding uh hi, ci a, tua panin Palikte'n hih nupate tate kepzia amau ngeina tawh kituak lo ahih manin a tate uh laksak in inndang ah koihsak uh hi. Tua bek hi loin a nu leh pa Palikte'n man uh hi. Zomite in i tate thu leh la picing bangin kamhilh kinei loin i deih bangin a gamtat loh uh ciangin tai leh sat i thuah thei uh hi. A thu tawh kihilh dingzia i siam nai loh manin ciangduai mah kizang tangtang lai hi. Tu'n gamdang a om naupangte thuhilhna leh lamlahna i tenna gamte mah bangin i neih kei leh ukloh keploh khang hong suak ding uh hi. A ki-uk lo khangnote in i lametna hong banglo kha ding uh hi. Hih thu tawh kisai-in i mailam lungngaihhuai mahmah hi. 2. Nupa kalbuai tam deuhdeuh: Gamdang ah nasepna a kidelh tangtang hangin nupa a semkhawm mi tamlo hi. Sepna kibanglote adingin hunzatkhop hun ding tawm mahmah hi. Nitak nasepna panin gimpi in inn tung ahih manun tawldam kawma itna thu kamkum cih bang hun ngah haksa hi. Mikangte'n nipi kal khat sungin amau nupa bek nitak khat bang hun zangkhawmin, thu leh la kikupna leh hun kipiakna a neih lai-un, eite'n hun i neih sunsun zi leh tate tawh kizang lo hi. Lupna tunga i lupkhop theih hangin lungsim kitello kiho thei nawnlo tampi ki-om leh kilawm hi. Upate'n, Zawlthu kalah sial thawl a cih uh tawh kibangin nupa kalah sialpi leh bawngpi tawh kimaisak zawhloh ding thu thawl thei hi. 1\nGamdang a tung innkuante a pasal nu leh pate bekin sum leh pai na lamen lo uh a, numei lamte'n zong na lamen uh hi. Sung leh pute huh loh ding cihna ahih loh hangin, nupa kikal ah zong hih hangin kitelkhialhna hong piang hi. Zogam ah zite in inn nupi hi-in sum zongin diang masa lo uh hi. Ahi zongin gamdang hong tun uh ciangin numeite'n zong sum thalawh in khasum hong nei uh hi. Tua hangin ama nu leh pate zong sumkhak ding hong baihtuam tawh kibang hi. Nupa pawlkhat in sung leh teekte a kikimin sum khak uh hi, a cimawhzaw a om leh zong kitheihsiamna tawh tamzaw khak uh hi. Inn lam sum khakzia tawh kisai-in kilungkimsak lohna hong tam deuhdeuh kha mai tawh kibang hi. Nupa nuntakna nisim mah in thu leh la kikum tawntung i cihte'n zong haksatna tuak uh ahih leh kum tampipi kikhen nupate in haksatna tam neizaw ding uh hi. Pawlkhat bang kum tampi kimu loin a om zawh uh gam thumna ah kimu in tua kum sung mah in a zi in naupai tawh thuahkhawm uh hi. Hih thu tawh kisai in Zomi bup in ngaihsutna hoih leh ciim a om peuhpeuh kidek hetlo in iki puak, thapiak ding thupi ding hi. 3. Zu mah kilel pen kici hi: Zomi Association of Malaysia makaite tawh amau zumah January 2012 in ka kimuh lai un thukikupna ka nei uh hi. Amau kiangah, Malaysia Zomite' bangin buaisak pen hiam? ka cih leh, Zu in buaisak in zong kilel pen hi, ci uh hi. Summuhna hoihzaw hong neih ciangun nidanga zusan suangbawlte' bekin a dawntheih uh pen amau zong dawnzo uh ahih manin tagah nawi mu a cih bangin uang bawl gawp in kizang khial hihtuak hi. Malaysia bang Muslim gam hi in mi nautang muh in zu dawn cih a kideih lo hi. Amau zong zu dawn lo hi loin, a dawn uh hangin midang tawh kitot kiselna in na zanglozaw uh hi. Tua hangin gamdang pan a pai zukhamte in Malayte khut thuak tam hi. Amau, zukham kikem theilo thuhilhna hong nei in kingaihsun ding uh hi. Gamdang tung khangno tampi zu hangin si a kicih loh hangin zukham manin mawtaw tuahsia, motor cycle accident, mite'n satlum, kaplum cih bang i tuak uh hi. Gamdang haksapi a tunzawh sawt loin zu leh sa hangin a hun loin sihna khawng i tuak ciangin nu leh pa inn lam a omte adingin thuak hak mahmah hi. Gamdang tung ahih manin a luang zong innlam kipuak zawh ding hi lo a, ei gam banga u leh nau in eima thu tawh misi kivui thei hilo lai hi. America gam bangah mi khat a sih ciangin dollar tul sagih panin tulsawm peuh mah a tawm penin bei hi. Nuntak ding baihzaw a sih ding baihlo hi. Kum 13 sung (1996-2009) Guwahati Mission Compound ah ka om uh hi. Ko compound panin a kigamla lo ah zu namcin kizuak zihziah hi. Tua bangin khuapi sungah zu zuakna tampi om hi. Tua zah a tam zu zuakna a om hangin zukham a vak khatvei zong ka mu kei hi. Tua mah bangin zukham annkham a kivua kitawng zong kithei kha lo hi. Zudawn om cih a kitheihna bel zuthawl hawm tampipi ninbung ah kimu thei hi. Bang hangin mite'n zudawn uh a, kitot kiselna leh gamlumna in nei lo uh a, en zu kam nam peuh leng buaina tawh kizomin, zu zong kham phadiak hileng kilawm hi. Zu lel diak hiding ihi hiam? Bang hangin khua khat ah zukham khat om leh tua khuasung buaisak zo hiam? Dr. Wati Aier, Oriental Theological Seminary a principal leh Naga singnuai mite kilem nading ah mapanna hangin Baptist World Alliance in pahtawina award a piakpa in, Gam khangto ah mite'n zu a dawn uh ciangin mi buaisak kha ning ci hi leh kilawmin gamta uh a, Nagaland ah zukhamte'n mi buaisak ding zong uh hi, ci hi. Tua hangin Nagaland leh Mizoram bangah zu kilim kham mahmah hi. Zu hangin amah leh amah kithahna, tualthahna, numei tampite sun leh zan kahna, ta tampite sangkah zawh lohna leh annlim nekzawh lohna piang hi. 4. Sum leh pai thu ah: Sum leh pai thu tam lo gen behlap lai ni. Gamdang tung Zomite'n zing 2\nnai 6:00 panin nitak nai 6:00 tan khawng mah nasem tangtang uh hi. Gimpi in inn tung zingsang nai 5:00 pawl mahin zingtho leh nasem dingin diang khia uh hi. Tua banga na a sep kei uh leh sumzat ding neilo ding uh hi. Pawlkhat in inn lei a kicih hangin kum sawmthum sung piak ding a kila hi. Mawtaw zong kum thum panin kum nga sung khawng piak dingin la uh a, mawtaw lei kici hi. Khasim in inn man, mawtaw man, mei leh tui man a piak uh ciangin amau zat ding leh sum khak ding tam val khollo ding hi. Gamdang tungte'n nasem tangtang uh a, innlam a omte'n gamdang pan sum leh pai lametna bek tawh i omkhak ding kidophuai mahmah hi. Ahi thei bangbang sem tangtang kawmin inn lama omte'n zong na hanciam leh nuamtuam mahmah ding hi. Khamtung a tenna inn zuakin Yangon khawng ah tate khaksa ne ding bekin i omsuk a hoih pen mah ahi ding hiam cih ngaihsut huai pha mahmah hi. Banghang hiam cih leh khua ah teng lai leng huan sung panin annteh lohing, singgah a kipan nek ding na omzaw ding hi. Yangon ah tuate sumbuk ah kilei tangtang pah hi. Zato vai khawngah nuamtuam cih a hih kei leh i tenna inn leh lo zuak ding ngaihsut masa in nei kei leng bang a ci tam ci ing. Gamdang tungte'n nutek patek hong vak ding mah hi. Ahi zongin inn lam ah a omlai khangno tampite'n nasep zong sawmlo, zong zonglo, sum lah zonglo, gamdang tungte' vak ding bek lametna i neih leh hoih lam sangin siatna hizaw hi. Sumngahna hi peuh leh cih tawh sep ding kilawm kilawmlo cih nei loin i omcip ding zong lauhhuai kasa hi. Gamdang pai nading sum leitawite'n zong Topa zahtakna tawh a kilawm nasep sem ni. Mailam saupi en kawmin gamta ni. Ei adingin metna ahih hangin midangte a dingin sihna cih bang vai i sai khak loh ding thupi hi. Sum bekbek i buaipih ciangin Pasian vai tawh kithuhual theilo ding hi. Sum deih pen a sia a hih zenzen loh hangin, deihluatna leh tua bekbek ngaihsutna sia mahmah hi. Tuhun ciangin tanu leh tapate bawng leh vok zuak bangin a zuak nu leh pa om koikoi hi. Cambodia, India, Bangladesh, Pakistan gamte bangah zahmawh a zat dingin a tate zuak uh hi cih thu kiza tawntung hi. Sum deihna hangin tate nangawn a zuak nu leh pa nuntakna siahuai lua mahmah hi. I omna ciat ah Topa mah sam tangtang ni. I tate hang bekin ki-it, kilem innkuan suaksawm ni. Gamdang tung Zomite ading a kicih hangin, inn ngak mite adingin zong a kisam thu mah hi dingin ka tuat hi. Topa in a sim u leh naute thupha hong pia ciat hen. ***\nDocumenti simili a Gamdang Tung Zomite - 3


url: =Ha Siavuan te’n bangsem hiam? ~ Dr. Kaipi :: ZOMI DAILY\nposted on 21 August 2018 at 11:57 pm UTC+9:30 Lomkholna: Article, Health\nHa Siavuan te nasep in kamsung, hani, ha, khaguh leh maiguh te damlohna telkan, natna apianloh na’ng dalkhol leh natna a piangkhin te a dam nading a bawl uh hi. Hih kamsung damlohna te hang in ih pumpi kungtung ah natna tampi na piangsak thei hi.\nHa Siavuan icih kua te hiam?\nHa Siavuan cihciang in kamsung damlohna te kantel, dalkhol leh natna te adam nading abawl thei specialist te ahi uh hi. Na Ha Siavuan pa/nu pen tan 10 science subject te ah mat tampi tawh a zo te bek thamloh in, college kum 6 tungsiah a kah ngiat te uh ahi uh hi. A buaih degree min uh pen B.D.S ( USA lamten D.D.S or D.M.D) hi. Na ha siavuan pa/nu pen naupang ha siavuan pediatric dentist ahih leh naungek suaktung pan kum 10 val kikal naupang te’ ha a special a en thei/ bawlsak thei te ahi uh hi. Naupang ha siavuan khat hihtheih na ding in a tuam vilvel in hoihtak a sinbeh uh kul hi. Adang ha specialist line te pen:\n1. Endodontics ( Ha zungthat siam)\n2. Oral and maxillofacial surgeon ( Kamsung, khaguh leh maiguh te operation a bawlsiam)\n3. Orthodontics and dentofacial orthopedics ( Ha tangsak siam; ha le maiguh a etlawm ding a bawlsiam)\n4. Periodontics ( Ha ni hoihlohna/natna te bawlsiam)\n5. Prosthodontics ( Ha suan siam; ha ni guh sungah sik/ zavui phut in hasuan siam- implants)\nHa Siavuan te kiang va kilak zelding a thupi hiam?\nHa Siavuan te kiangah a hunhun in hoihtak na kilak zel man in na ha leh kamsung cidam bek thamlo in, na pumpi bup cidam nading zong hi pah hi. Ha hoihtak na etsak/puahsak ( Dental care) man in:\n1. Na ha te lung nekding dal hi.\n2. Ha ni natna te dal hi; tua hi kei leh na ha te le na hani guh te bei ding hi.\n3. Na kamsung uih/namsiat ding dalkhol hi.\n4. Na nuihmai hoihsak bek thamlo in, na lungkim in nang le nang kimuanna ( self-confidence) ong neisak hi.\n5. Na ha te paaksak/kangsak sitset thei hi.\n6. Na nuntaksung tawntung lungdam le cidam in na om theih nading in na ha te tosak/ khauhsak hi.\nNa ha te hoih/ bangmah ci kei leh Ha Siavuan te kiangah kilak kul veve ding hiam?\nNa ha te pen hoih kha thei lel mah ding hi. Ahi zong in nang muhkhakloh or phawkkhakloh a om gige khat na Ha Siavuan te kiangah hunlap in na kilak man in amau ong muhsak thei ding uh hi. Tuhun in ah Ha Siavuan ten na ha a hoih theithei in ong bawlsak thei ta uh hi.\nNa ha a nin or a etlawm lo te hoihtak ong puahsiang sak in a kang sitset in ong bawlsak thei uh hi. Na ha heng a etlawm lo te zong a etlawm mahmah ding in ong phopsak thei uh hi. Na ha omlohna/tok na te a etlawm mahmah tawh ong behlap/suan sak thei uh hi. Tua ahih man in lungmuang takin nui hitiat thei ta hi teh!\nHa Siavuan hoih koici tel ding na hi hiam?\nHa Siavuan te kiang na pai ding ciang in kua kiangah pai leng hoih pen ding hiam cih na ngaihsut masak kul hi.\n1. Appointment ongpiak dan nang ading in a lem hiam?\n2. Na pai nading a mun nang ading in alem diam?\n3. Amun leh a sung a siantho tuak hiam?\n4. Ong thudot dan, ong vel dan leh ong hopih dan, a ciapteh dan kicing na sa hiam?\n5. Na kamsung cidam nading, na ha cidam nading leh adang nang theihkhakloh a manpha atheih huai thutuam tuam ong gen thei hiam?\n6. A sum bei zah ding hoihtak ong genkhol sitset thei hiam?\n7. Na Ha Siavuan pa/nu pen Kawlgambup Hasiavuan kipawlna letmat ( Myanmar Dental License) a nei mah hiam?\nNa ha te na lakkik hun a tun ma sungteng koici kepding na hiam?\n1. Ni khat in nihvei (zing le nitak) ha nawtsiang hamtang in. Na leizong nawtsiang in la, na ha kikal a an/nin neng te zong khau ( dental floss) tawh lakhia zel in.\n2. Na ha za sungah flouride dat a om mah hiam. Flouride pen ha ading ahoihpen/ a kisam pen ahi hi.\n3. A khum tamnek kei in; na ha lungnek/heng sak ding hi. Za tep kei in, kuanza hai kei in, sahdah le khainii te muam kei in; na ha te ninsak/sansak ding, kam uihsak ding, hani te natna piangsak ding leh alauhuai penpen kamsung cancer natna zong piangsak ding hi.\n4. Ha Siavuan te kiangah hun manman in ki lak zel in. Hi thei leh kha 6 ciang khatvei ta ki velsak zel zo lecin hoihpen hi.\nNaupang te kum or kha bangzah pan kipan Ha Siavuan te kiangah lak/paipih ding?\nAmerican Naupang Hasiavuan kipawlna (AAPD) te gen ah naungek kha 6 pan kipan Ha Siavuan te kiang kilak thei-a, kumkhat a phak ma peuhmah in lak hamtang ding ahi hi. Hih hun sung in na Ha Siavuan te’n na naungek ha omsunsun/ tawmno te hoihtak in ong sit sak thei pah ding hi. Tua khitciang in kha 6 a cin sim in khatvei ta na Ha Siavuan te kiang pongman in lakkik zel in.\nBanghun/ bang tanvei kihal ciang Ha Siavuan te kiang kilak ding?\nNaupang pan kipan khangno, u ham dong in a vekpi in kha 6 ciang khat vei ta peuhmah Ha Siavuan te kiangah kilak hamtang ding hi. Ha ni natna nei te leh kamsung cancer nei thei ding upmawhna a om te pen kum khat in nih vei sang a tamzaw kilak kul hi. Na kilah kik hun ding pen na Ha Siavuan te in hoihtak ong gen thei ding uh hi. Dr. Kaipi (Special Dental Care)\nPrevious: Ki cingsak photni ~ Tdkhen\nNext: U pen numei tawh kisai


url: =KILAIHGAWPNA (REVOLUTION) APIANG SAK 'CHE GUEVARA’ TANGTHU - Laibu Saal\nHome > Thuluui/Articles > KILAIHGAWPNA (REVOLUTION) APIANG SAK 'CHE GUEVARA’ TANGTHU\nKILAIHGAWPNA (REVOLUTION) APIANG SAK 'CHE GUEVARA’ TANGTHU\nA minpi : Ernesto Guevara de la Serna\nA kisapna min: Che Guevara, Ernesto Guevara.\nA suahni: June 14, 1928\nA pianna: Rosario, Argentina\nA sihni: October 9, 1967\nA sihna mun: La Higuera, Bolivia.\nSIAVUAN A SINNA THU:\nGALKAP TAWM KHA BEK TAWH GALDO (GUERRILLA) IN A PAN’NA:\nMINISTER A LETNA THU:\nMARTYR-A SIHNA THU:\nA NASEPDAN KILUAHSAWN (LEGACY):\nCHE GUEVARA’ NUNTAKNA:\nLATIN AMERICA SUNG A ZINNA:\nKILAWIGAWPNA PIANGSAKNA DINGIN A KIPIAK KHIATNA:.\nRosario khua, Argentina gamah mihau innkuan sung panin June 14, 1928 in Ernesto "Che" Guevara de la Serna piang a, zatui (medicine) lamsang sin in, a sangkahna a man khit ciangin a upna - Socialist leh Marxist (na khempeuh taangpite aa suahsakna lam ki-ukna) in bangci bangin South America gamte ah a kizeel hiam cih en khia dingin hong zin khia hi. Fidel Castro huh in, Cuba gam ama’ deihna bek tawh a uk Batista leh Batista’ kumpi (government) 1950s bei kuan in laih zo uh hi. Fedel Castro in Cuba president hong letin Castro ukna nuai-ah za lianpi tuamtuam hong len hi. Tua khit a sawt loin mun tuamtuam-ah galkap tawm khat tawh galdona (guerrilla warfare) ah hong kihel in, makai in pang kawikawi a, Bolivia galkap ten hing mat in, 1967 kumin that uh hi.\nChe Guevara pen mihausa innkuan leh Karl Marl’ ngaihsutna (Marxist/Marxism) a nei innkuan leh lawm sung panin hong khangkhia hi. A khangno lai-in awm natna (asthma) tawh kikhen hun mel a neih loh hangin kimawl lamsang uuk ahih manin kimawlna tuamtuam siam in, tai hat mahmah hi. A lawmte leh a innkuanpihte pen kumpi gamvai ukna tawh a kitukalh Marxist (left-leaning political views) upna kip len vive ahih manin Argentina gam uk Juan Perón’ ukna laih sawm kipawlna ah hong kihel hi.\nHigh school panin honors in a zawh khit ciangin Che in zatui lamsang (medicine) University of Buenos Aires ah sin a, ahih hangin zo man loin South America gam tuamtuamte ah mipi ten Marxist upna bangzah in sang zo ta hiam cih en khia dingin 1951 in a zatui sinna tawl khat nusiatsan phot in, a lawmpa tawh hong zin khia hi. Kha kua sung hong zin kawikawi uh a, mi zawngte gentheihna a muh tenChe’ lungsim lawngkha mahmah hi. 1952 kum bei kuan in University of Buenos Aires ah hong ciak kik a, mizawngte huh ding ngaihsutna lianpi nei-in zatui lam pilna hong sin kik a, 1953 in buaih (degree) ngah hi.\nSiavuan ahih hangin Marxism a upna hong khang tektek ahih manin kilaih gawpna (revolution) loin South America gam mipi ten thuman leh thutang ngah ngei lo hi ci cih upna lianpi a neih manin Che in zatui tawh kisai a nasepna hong khawlsan hi. 1953 in Guatemala gamah hong zin a, CIA ten gupna a piak ten Guatemalama leftist government a laih khiat hong muh ciangin a thangpaihna hong kuang a, kilaihgawpna (revolution) a deihna hong khang semsem hi. 1955 kumin Che in zi hong nei a, Mexico gamah tawl khat hong ten’ sungin Cuba gam-a revolutionary makai Fidel Castro leh Castro’ sanggampa Raúl Castro tawh hong kimu uh hi. Hihte unau tawh hong kipawl uh a, US in a gup Fulgencio Batista' kumpi ukna (government) laih ding hong kithawi ta uh hi. Castrote’ unau makaihna tawh galkap tawm no khat Cuba gamah December 2, 1956 hong lut uh a, Batistuta’ galkap ten na suam uh ahih manin mi tawm kha bek suakta uh hi. Tua khit nung kum tam lo gamlak pansan in Castro adviser lian pen in hong pang uh a, Batista’ galkapte suam kawikawi uh hi.\nJanuary 1959 in Fidel Castro’ makaih galkap (guerrilla kicite) ten Cuba gamte khuapi Havana hong la zo uh a, tua khit a sawt loin Cuba gam khempeuh hong la zo uh hi. Fidel Castro in La Cabaña thonginn mangpipa leh a kem dingin Che guang hi. Tua thonginn a uk lai-in Che’ thupiakna hangin Castro langpang mi za tampi kithat hi kici hi. A sawt loin Castro in national bank leh minister of industry minister len dingin Che guang kik hi. Che in hih zaate a let sungin Cuba gam Communist (a kikm-a ki-ukna) gam suahsakna dingin nakpi takin huh in, sem khia hi. 1960s bei kuanin Cuba ambassador zaa hong len a, leitung gam tuamtuamte ah hong zin kawikawi a, Russia leh China gam tawh kitauna hoih mahmah hong piangsak hi. Cuba leh US kikal ah sum leh paii bawlna vai-ah kitauna pen Che in laih in, Cuba in Russia sum leh paii bawlna lam hong nei a, Russiate’ tung panin Cuba in galvan hoih nono tampi tak lei khiatsak hi. Cuba gamte khangthu adingin a ciamteh tak “Bay of Pigs kisimna (invasion)” leh “Cuban Missile Thubuai (Crisis)” a pian lai takin nakpi takin na kigolh hi. Guerrilla warfare tawh kisai laibu tuamtuam gelh a, 1964 United Nations khawmpi ah thugenna nei a, tua hunin USte’ foreign policy ngiante leh South Africa gam-a mikang ten mivomte a deidanna (apartheid) thu hangsan tak leh nasia takin a mawhsakna gen hi.\n1965 kum in Cuba gam sum leh paii bawlna (economy) lamsang nasia takin hong sia ahih manin Che in a zaa nusiatsan in kilaihgawpna ngaihsutna (revolutionary ideologies) a neihte leitung-a gam tuamtuam ah tangkopih ding hong kipan hi. A masa pen dingin Congo gamah hong lut a, kilaihgawpna deih a kiphinna neite gamlak pansan-a galdona sinsakna tentan (training) piak ding hong kipan hi. A ngimna lawhcing zo lo ahih manin Cuba gamah hong ciah kik hi.\nCuba gam hong ciahkik khit a sawt loin 1966 kumin Bolivia gamah kilaihgawpna ding deih-a hanciamte huh ding leh kilaihgawpna piansak ding ngimna tawh kumpi lehdo (rebels) tawm khat tawh hong kuan khia leuleu hi. Bolivia galkapte tawh kikaptuah kawikawi uh a, US in zong CIA secret agentte Che that dingin sawl hi. Bolivia galkapte tawh a kikaptuahna uh-ah ama’ makaih rebels/guerilla tampi in sihna tuak hi. Bolivia galkap ten hingmat uh a, thonginn ah tawl khat sung khum uh hi. October 9, 1967 in Bolivia galkap mawkmawk khat a that dingin thu kipia a, La Higuera khua-a thong sungah kaplum hi.\nChe a sih khit nungin gam makai lian bangin kingaihsun a, kumpi lehdona (rebellion), kilaihgawpna (revolution) leh na khempeuh taangpite aa suahsakna lam ki-ukna (socialism) vai a kigen ciangin mi ten ama’ nuntakna panin tha lakna dingin zang uh hi. Amah langpang leh mudah ten bel hehpihna nei lo leh bangmah khual lo (ruthless) leh thongkiate thukhenna mai-ah dinna ding hun pia loin Cuba gamah thongkiate mi tampi a thatsakpa hi ci-in ciamteh uh hi. Thonginn uk in a pan lai-in thongkiate mi 156-550 kiim thahna dingin thu pia hi a ci zong om hi. A hoih lohna lam a gen a tam hangin a hoihna leh ettehna ding gen tu dong bei thei lo a, Guevara tangthu pen mite lunglut leh gencim ngei loh suak hi. Che tangthu laibu tuamtuam tampi kibawl a, film leh documentary tampi mah kibawl khia khin zo hi. Che tangthu tawh kisai film a kibawl minthang diakte lak-a kihen pen 2008 kum-a kibawl “The Motorcycle Diaries” hi a, hih film sungah Che pen kilaihgawpna piangsak makaipi bangin Benecio Del Toro in piah hi.\n*1937: Kum 9 a phakin primary school ah tan thum sin a, Spanish Civil war tangthu lim takin sim in, uuk mahmah ahih manin galkapte kiphinna hong kipatna thu tampi tak a sinna hangin a lungsim hong zo zo mahmah hi.\n*1947 in Argentine Communistic Youth member numei Berta Gilda Infante (Tita zong a kici) tawh hong kimu kha uh a, a uukna uh kibang ahih manin lawm hoih mahmah hong suak uh a, Marxist thu tawh kisai laibute sim khawm in, Marxist ngaihsutna a taktakin zat khiat ding dan thute kikup in nei den uh hi.\n*January 1 1950 in motorcycle zangin Argentina leilu mah hong zin khia hi. Córdoba kianga om San Francisco del Chahar khua-a a lawmpa, miphakte a kepna inn a bawl, Alberto Granado kiang hong tung a, dam lote tawh a natna thute uh kikuppih in, a lawmpa tawh mun tuamtuam ah zin kawikawi uh hi. A sawt loin a university ah ciah kik a, scientific research tuamtuam a lutlutna lam - allergies, asthma, leprosy leh nutritive theory cihte hong sin kik hi. A lai sim kawmin Argentine national shipping-company ah “trading and petroleum ships” kici ah pasal siamah (male nurse) sem kawm a, Argentina leitaw lam, Brazil, Venezuela lehTrinidad gamte ah zin kawikawi hi.\n• LATIN AMERICA SUNG A ZINNA:\n*October 1950 Latin-America (South America i cih gam tuamtuamte) sungah zin kawikawi ding hong kipan hi. A lawmpa Alberto Granado tawh January 1952 ‘Norton’ 500-cc motorbike lui mahmah tawh hong ding khia uh hi. Valparaiso, Chile a tun un a diary gelh hong kipan a: “Khuataw lam en suk in, khutdawh tampi tawh ka kikho uh a, a gentheihnate uh ka zak ciangin nak ding haksa kasa mahmah hi,” ci-in gelh hi. Chile gam tawh kisai a gelhna ah: “Mite’ nungtakna dingin gentheihna a piangsak Yankee (USte a genna) te’ lawmte beisak ding pen hih dinga poimawh masa pen hi. Dollar tampi tak tawh sum bawlna ding mun bawl uh a, amau phattuamna ding bek ngaihsun in mite tungah haksatna tampi guan uh ahih man hih pen a masa pen a nasep ding lian pen hi,” ci hi.\n*March 24 in Peru gam-a Tacna khua hong tung uh hi. Hih kiim-a tengte zawnna leh haksatna thu khua mite kikupkhawmna hong neihpih kawikawi khit ciang in hih bangin a dairy sungah gelh hi: “Ka mai lam hun ding tawpna/ tuna ding sehkholhsa muna tuna ding leh pelh theih loh tuna ding mun (destiny) dingin hih mun a tengte tawh ka hun teng ka zang khawm nuam hi,”.\n*May 1 in Peru gam Lima hong tung uh hi. Hih gamah Che in Peru scientist, siavuan leh Marxist upna lenkip mi leh director of the National Leprosy Program director Hugo Pesce kimuhpih a, zan tampi khuavak dong Marxist thu tawh kisai kikupna nei den uh hi. Guevara in Dr. Hugo Pesce tawh ka kimuhna leh thu a kikupkhawmna hangun ka nuntakna leh khua leh tui ka veina nakpi takin hong laihsak zo hi ci hi.\n* May 17 in Peru gam-a Amazon gammang sunga miphak kikepna San Pablo Leper Center zuan dingin hong ding khia a, June 7 in hih mun hong tung hi. Hih munah an, zatui leh puan zong om lo hi ci-in a lungsim lawngkha mahmah in, dam lote a veina lian mahmah hi. Nipi kal tam lo sung hih phakte kepna center ah hong sep khit ciang Amazon Tuipi tawnin Colombia ah zin suk hi. July 17 in Colombia gamte khuapi Caracas tung hi. Hih khuapi panin a lai sinna medical science zom dingin Miami tawn in van puakna vanleng tawh Buenos Aires hong zuan hi. A vanleng kisia ahih manin lam kal-ah kha khat sung phial awk kha hi. A sum neih khempeuh bei ta ahih manin a nuntakna dingin sumbuk-a nasem mawkmawk (waiter) sem in, bar ah kuang sawp in na hong sem hi. A nasepna munah police ten na nu leh pa communist hiam ci-in va dong thithe den uh hi. August 31 in Buenos Aires khuapi hong tung kik hi.\nKILAWIGAWPNA PIANGSAKNA DINGIN A KIPIAK KHIATNA:\nChe Guevara in a laisimna 1953 in zo a, galkap dingin sapna a ngah hangin cin zo loin kideih lo ahih manin ciah kik hi. July 7 in Km. 6000 a gamla La Paz, Bolivia zuanin meileng tungah hong tuang a, Panama gam October in hong tung hi. Panama gam makai ten USte maibiak in, a gam mite uh nak bawlsia lua uh ahih manin nasa mahmah hi. Costa Rica ah zong United Fruit company ten gam mite thuneina tawh ukcip uh a, tua hangin mite gentheihna leh zawnna a muh ciangin lainat mahmah hi. A ni, Beatriz kiangah hih bangin lai khak hi “El Paso ah United Fruit company ten nasemte leh mite a thuneihna tawh ukcip uh a, sum meet ding bek deih a sumbawl tui sunga ganhing octopuses kicite bangin ngongtat in thukham palsat uh hi. I baang ah maan lui i suang leh i kahpih i lawm Stalin (Russia kumpipa) kiangah hih octopus ganhing banga ngongtatte a siattumsak mateng khawl lo dingin ka kiciam hi. Guatemala ka tunin mite gentheihna ka muhna hangin kilaihgawpna piangsak makai tuam vilvel khat hih ding ka ut hi,” ci hi. Nicaragua gam tawn Honduras leh El Salvador gamah hong pai-in December kha-in Guatemala gam-a a lawm Jacobo Arbenz’ omna hong tung a, hih mun panin kilaihgawpna piansakna ding hong kipan uh hi. A nu’ kiangah hih bangin lai khak hi : “Ka ngimna ka tung ta a, na khempeuh a hoih lamin hong piang theih leh kum nih bang ka om ding hi,” ci hi.\n*1954: June 14-16 in US ten galkap thahatna tawh thuneihna lak ding a hanciam Castillo Armas gum in vanleng zangin Guatemala sunga galkapte panmun leh mipite teenna bomb khiat uh hi. Hih thu tawh kisai hih bangin a dairy ah gelh hi: “USte’ bomb khiatna hangin Guatemala kumpi, a gam mite leh kei hong kipumkhatsak a, Guatemala gam itna piangsak hi,” ci hi.\n*1954: June 18, 1954 in USte ngimna leh geelna bangin Guatemala president Arbenz zawhthawh thu tawh kilaih in, galkap ten thuneihna la uh hi. Che in galvan pua lut sim in, khangno ten galkap thahatna tawh thuneih lente a dona dingun tha pia a, gamvai (political) makaite mun bitna munah selsim hi. June 20 Che in a nu hih bangin lai khak hi : “Leitunga media (press) ten thuman loin khangno ten galkapte a suamna uh suaksak uh a, kidona in khuahun ukcip hi. Zatui tawh huhna kisamte huh dingin ka kipiakhia a, khangno galkap pawl (youth-brigade) sungah ka min khum in, galdona tawh kisai pilna ka sin a, a kisapna mun peuhah pai dingin ka kipiakhia hi,” ci hi.\nJune 26 national radio president Arbenz kitawp a, gamvai makai tampi leh a innkuanpihte uh gamdangah gal tai uh hi cih tangko hi. Hih thu hangin kilawhgawpna deih a galdote sungah buaina lianpi piangsak hi. Che in, “Guatemala ah galdo ding kisam napi kuamah galdo om lo a, lehnawhna leh nanna kisam napi kuamah ut lo hi,” ci-in a dairy sungah ciamteh hi. Galkap thahatna tawh gam ukte lehnan ding hong dau a, Latin-American embassies-te ah galtai dim phengphang a, gam uk ten Che pen Argentina communist lauhuai hi a, Guatemala gamah om nawn lo ding hi ci uh hi.\n*1955: CHE GUEVARA LEH FIDEL CASTRO: 1955 Che in Mexico City aa “Hospital Central” kici ah siavuan sepna hong ngah hi. June kha-in Fidel Castro’ naupa Raul Castro tawh kimu in lawmhoih hong suak uh hi. July 8 in Fidel Castro in Mexicate’ khuapi Mexican City ah Fidel hong tung hi. Che in Fidel tawh a kimuh masakna hih bangin ciamteh hi: “Mexico gam zan khuavot nitak khatin Fidel ka kimuhpih a, ka kiho masakna pen uh leitung politics vai hi a, zan khuavak phial dong holimna ka neih khitun mai hun ading Granma galdo (Granma Expedition) dingpa ka suak hi,” ci hi. Fidel Castro in a kimuhna thu uh hih bangin ciamteh hi: “Che in Marxism-Leninism tawh kisai thu leh mimal ngaihsutna kician takin nei a, thuthak sinnopna nei in kilaihgawpna thu lim takin thei khin zo hi,”.\n*1956: June 24 in Mexican police ten Che leh a Cuba gammi lawm teng man uh hi. July 3 press agency UPI in, “Argentina mi Dr. Che Guevara in Cuba Kumpi Fulgencio Batista ukna laih ding a vaihawmna hangin a pianna gamah kipuak kik ding hi,” ci-in suaksak hi. Tua hun lai-takin Mexico president lui Lázaro Cárdenas in Che gum a, July kha-in Che kikhah khia a, kilawhgawpna piangsakna dingin a nasepna zom kik hi.\nNovember 25 in teembaw neu (yacht) Granma kici tawh huihpi nung lai-in zan pi-in Fidel Castro leh galkap (guerrillas) 82 tawh Che in Mexico gam-a Tuxpán lui panin Cuba hong zuan uh hi. December 2 in Los Cayelos, East Coast tung uh a, a zing ciangin Cuba leh Latin-American newspapers ten a galdo sawmna uh suaksak pah hi. “ . . . Fidel Castro, Ernesto Guevara, Raul Castro leh a galkapte uh hong lut ding uh na kima theih ahih manin kisuam a, tampi mangthang uh a, a suakta teng kikhenzak uh hi,” ci-in suaksak uh hi. December 5 in Alegría del Pino ah Che galkap ten buksim in suam uh a, liamna tuak hi. Che in, “Ka ngawng thautang in hong kha-in liamna ka tuak hi. Machine gun tawh kap cihtakin hong kikap a, ka thautang bawm ka tawi kha-in, tua hong tuan/leng in ka ngawng hong kha hi. Ka zawhmeng (thautang bawm) hangin suakta ka hih manin ka lungdam hi,” ci-in a dairy ah ciamteh hi. A lawmte huhna tawh kawltu lo khat tungin suakta uh hi. Hih bang hun lai takin Che adingin teel ding nam nih om hi: Siavuan sem ding maw? Kilaihgawpna a om theihna dingin galdo ding maw? A suahtakna dingin: Zatui bawm khai ding maw,thautang bawm khai ding maw? cih ahi hi. Thu nam nihte khatvei thu-in teel thei lo ahih manin a thautang bawm la-in kawltu lo panin pusuak a, lokhote’ teembaw tungah tuangin tai uh a, December 21 in Che leh a lawmte coffee lo khat hong tung uh hi. Tua lai-ah Fidel in ni nih na ngak khin zo hi.\n*1957: CHE GALKAP TAKTAK A SUAHNA: January kha-in La Plata khua-a galkapte phual va simna ah kihel hi. Che in: “La Plata pen gualzawhna ka ngah masakna pen uh ahi hi. Hih ni-a kipanin kumpi lehdo galkap (rebel-army) ka hihna uh leh galdo dingin mansa hi ung cih ka tel uh hi. Hih gualzawhna in a tawp dong gualzawhna hong guan dingin lametna lianpi ka nei uh hi,” ci-in ciamteh hi. Tua khit nungin Cuba galkapte mun tuamtuamah buk simin suam kawikawi uh a, kikaptuahna nasia semsem hi. Cuba galkap ten zong bomb khiat hong kipan ta uh hi. April kha-in Fidel’ thupiakna bangin a omna kiim uh-ah lokhomite huhna hong ngen uh hi. Che leh a lawm galkappihte leh lokhomite kipumkhatna hong hoih semsem a, a gamtatna uh kuamah in koi mun pansan uh hiam cih tel zo lo uh hi. Che in, “Lokhomite tawh ka ki-itna uh leh a kipumkhatna uh kip mahmah a, koi mun panin hong kipan hiam cih kuamah in gen thei lo hi. Sierra Maestra khuami ten a kibawlsiatna leh a gim thuakna hangun kilaihgawpna lungsim hong nei thei uh hi cih tel zo lo uh hi,” ci-in a dairy ah ciamteh hi.\nJuly in Che in laimal (alphabet) danin a galkapte (guerrillas) Joel, Israel leh a tuamtuamin khen diudeu hi. A dangte pen Cuba khangthu leh kumpi gilo in a bawlsiatzia leh kumpi hoih lo do ding ahih zia sinsakna nei hi. July 21 in Fidel in Che a commander dingin guang hi. Che in: “Fidel in commander of the second colonne of the guerrilla-army dingin hong guan pen thukham kantel in hong guan hilo hi. Hih bangin zaa hong piak pen leitung-a mi hampha leh angtang penpa hong suaksak hi,” ci-in a dairy ah ciamteh hi. September 17 in Cuba galkapte’ mawtaw (trucks) tampi tak Che leh kumpi lehdo (rebels) ten buksim in na suam uh hi.\n*1958: January 6 Che in Fidel lai khak a: “Commander zaa nong piak pen citna/hoihna (merit) bangin ka ngaihsun a, ka hanciam ding hi. America ah mipite gupna hangin galdo ding kipiangsak zo hi cih ka lah bangin ka hanciam toto lai ding hi,” ci hi. February in Buenos Aires-a “Radio El Mundo” ten Che in microphone zangin interview uh a, Che in, “ America hotkhiatna dingin ama deihna bek-a gam ukte (dictators) pen zawh khiat ding hi cih ngaihsutna nei ka hih manin Cuba gam-a om ka hi hi. Tua bang a pian theihna dingin ka huh theih zahin ka huh ding a, kizo baih leh vai veng baih pen ding hi,” ci-in gen hi. Thudong ten Cubate’ buaina ah na kigolh pen gamdangte gamah ah kigolh hi ci-in a kingaihsut ding lau lo na hiam ci-in a dot uh leh Che in, “A masa penin Agentina bek ka gamin ka tuat kei a, America bup ka gam bangin ka tuat hi. Tua bangin na ngaihsut khak uh Marti’ nuntakna zong en uh. A pianna gamah a ngaihsutna leh a geelnate tangtungsakna ding nasem ka hi hi. Tua banah kigolh hi ci-in hong kituat thei lo ding hi. Bang hang hiam cih kei mahmah a vekin kipia khia-in ka sisan pia khia ka hih manin Cuba mi bangin ka kituat hi. Kumpi gilo khat tung panin suahtakna dingin gamdang kigolh in vanlengte, galvante leh galkap advosorte a kizat hangin zong gam mite nuamin na awng uh hi. Tu dongin gam khat beekin USte Cuba ah Batista gumin a kigolhna thu North-Americante newspaper khat beek in zong mawhpaih nai lo hi,” ci-in dawng hi.\nMay 24 leh 25 in ama’ deihna bek tawh gam uk kumpipa’ (Batista) galkap ten leisung sumpiang tohna (mines) Sierra Maestra khua-ah mun nih suam uh hi. Hih thu hangin kikaptuahna hong nasia semsem ding hong kipan ta hi. Batista’ galkapte mun tuamtuam panin hong lut beh uh a, mainawt dingin hong kithawi hehhan uh hi. Baptista’ galkap ten supply lampi leh kikawmtuahna lampite (supply and communication-lines) hong la uh uh hi. Tua khit a sawt loin Che in a galkapte tawh galkapte do uh a, Sierra Maestra khua panin Baptista’ galkapte zoin galkap 10,000 val guallel in tai keek uh hi.\nAugust 21 in Fidel in hih bangin lai gelh hi: “Sierra Maestra panin ‘Las Villas’ province sungah kumpi lehdo galkapte (Rebel-army) ngimna bangin galkap lak ding leh galdo ding pen Commander Ernesto Che Guevara’ khutah ki-ap hi. Hih province sung leh a kiim teng-a galkap kikoih ‘M-26 de julio’ kicite makaipi dingin Che in mawhpuakna len ding hi. Eight Brigade ten galte suam zom zel ding uh a, a kizawhsiang mateng suam zom zel ding uh hi,”.\nDecember 16 in Central Road kicihna lampi-a om Falcon lei bomb in kisusia ahih manin Santa Clara khuapi nisuahna lam teng Havana khuapi tawh kikawmtuah thei lo uh hi. December 26 in Che in hih bangin a dairy ah ciamteh hi, “Gal kizo ta a, galte guallel in nakpi takin khukdin in awng uh hi. Nisuahna lamah Baptista’ galkapte 10,000 kimatsak a, Camoguet ten paina ding leh taina ding lampi mu zo nawn lo uh hi. Hih bang hong pian theihna dingin thu khat bek om hi: Pumkhatin ka pankhawmna uh leh ka hanciamna hang uh ahi hi,”. December 27 in Che in Santa Clara khuapi manawh dingin pai dingin khentat hi. Hih bangin Che leh a galkap ten gualzawhna lianpi a ngah lai takun leitunga news leh media tuamtuam ten Che si hi ci-in leitung bup a khem hangin ‘Radio Rebelde’ in mediate thusuah kitukalh lian thu tangko uh a, “ Thu kiza nunung pen poimawh pen hi. Eight Brigade ten Las Villa ah gualzawhna lianpi ngah uh uh hi. Ernesto Guevara’ makaih galkap ten meileng khua mu lo khat man uh a, a sunga tuang galkap 300te tawh man khawm hi,” ci-in pulak hi.\n*1959: January 1 phalvak kuanin ama deihna bek tawh gam uk Baptista in a gam nusiatsan in, tai sim hi. February 9 in Che in Cuba gammi hihna (citizenship) ngah hi. Cuba gam kila zo ta ahih manin July leh August kha sungin Cuba gam uliante palai dingin United Arab Emirates leh Egypt ah zin a, Egypt kumpi Nasser tawh kimu uh hi. Tua khitin India, Thailand, Japan, Indonesia leh Pakistan gamte ah zin kawikawi hi. Eastern Europe leh Western Europe gamte tawnin Morocco gam va zin a, Cuba ah kilaihgawpna a piangsakna thu hangin leitung mun khempeuh zeel hi ci-in mi ten a angtangpihna thute uh na ko ngeingei uh hi.\nOctober 17 in Che in university sangnaupangte kiangah, “Tonumei khat in khutdawh khat sum peek khat a piak bangin na pilna uh leh na khat peuhpeuh tawh mite huhna ding bek piak sawm kei un la, Cuba gam kilaihgawpna ding a piangsak galkapte (revolutionary forces) hong tum un la na gam mite uh tawh khat leh khat kimuhpih/kizopih in, pumkhatna ding hanciam un. Kilaihgawpna a khanna ding leh hatna dingin na liangko uh hong zang le uh cin tuahna pan sinna (experience) poimawh zaw hong pia ding hi,” ci-in hanthawn in thu hilh hi. November 23 in Che in aana tawh sawl loh a kiphal tak-a nasepni “day of voluntary labour’” kici Cuba ah phuankhia a, tua ni pen “day of voluntary labour’’ kizat masakna ni suak hi. Che in taangpi taangta’ phattuamna dinga ki-ukna (socialism) tangkopih leh hinpih ahih manin amahmah in zong sila leh nasem nei tuam loin mimawkmawkte nasepte - Lokhoh cihte mah sem in, midangte zong tua banga nasem dingin tha pia hi.\n*1960: 1960 kum bei kuanin US in Cuba tawh sumbawlna khempeuh khakcip (trading-embargo) hi. Hih thu hangin Che in Cuba uliante makaih in Socialist gam tuamtuam - Soviet-Union panin Eastern Europe ah, tua khit ciangin China leh North Korea ah zinpih hi. North Korea panin Soviet-Union va sik kik a, tua khit Eastern-Germany leh Czecho-Slovakia gamah zinpih hi. 1961 kum bul lam pawlin US in kumpi leh gam ulian tawh kizopna leh kitanauna (diplomatic relations) khempeuh Cuba tawh beisak hi.\n*1961: April 15 in Cuba gam-a vanleng phualte ah USte’ vanleng ten bomb khiat hi. April 17 USte Secret Agent CIAt ten sum tawh galdo dinga a guaih galkapte (mercenaries) mi 1,500 in Bay of Pigs kicihna mun va sim uh a, USte galdona teembaw leh US Air Force ten huhna pia uh hi. USte ngian pen Bay of Pigs sunga teengte lahah kiphinna piansak ding cih ahi hi. Ahih hangin USte lametna guaksuak a, nai kal 72 bekin Cuba galkap ten CIAte’ galkap golhte zo khin gawp uh a, 1,200 hingmat uh hi.\n*1964 : May 17 in Che in gamkeek US ten South America sungah a gamkeekna uh leh khalna a bawlna uh hi bangin na to hi : “Khangthu/tuanthu ciamtehna (history) tawh a sim in hun khat, mun khatah kimuhna (rendezvous) ka nei uh a, kihtakna nei dingin a mawkna in ka kiphal keu uh hi. Hih bang lawpna leh upna pen ka lencip ding uh a, van tuamtuam bawlna khawl/setzung (factories) ka veilam khutte uh tawh ka bawl ding uh a, ka taklam khutte uh-ah rifle (thau namkhat) ngimin, lungte (gamkeekte) ka khe uh tawh ka tuancil ding uh hi,”.\nAugust kha in Congo gam-a thupiang tawh kisai hih bangin gen hi : “Africa ah a beisa kum nih in Prime Minister kithat a, tua khit in Prime Minister len ten kha thum sung bek len zo in a kilaih den pen USte a kigolh man leh amau zawhthawm kumpite gam kumpi dingin a koih man uh ahi hi. Bang hangin kumpi hoih lo leh North Americate’ (US) uk khumna Congo mi ten do napi-in lel den uh hiam? Bang thu bang hangin piang ahi hiam? Bang hang hiam cih leh Congo ah leisung sumpiang copper leh radioactive minerals kici a leitang uh-ah a tam luat man leh Congo gamah leisung sumpiang tuamtuam a tam luat man ahi hi. Tua ahih manin makai leh gam uk kumpi hai khatin thumanna pen vangliatna/aana (power) tawh ngah theih ding sa uh a, amau sangin a vanlianzaw leh aana nei ten laih kik uh hi cih thei lo uh hi. Hih thu hangin gam makai ten sihna tuak den uh hi,” ci hi. Tua khit a sawt loin New York, US khuapi ah UN kumpi khawmpi ah Che in thugenna nei hi. A thugenna ah Che in Congo Prime Minister Lumunba kithahna ding leh sai ippi (sack baggage) sungah a kithunna dingin gamdang ten a thatte huhna pia uh a, tu lianin Congo president len Tshombe in Katanga province sung leh Congo gam balkeekna ding vaihawm hi. Prime Minister kithahna leh Congo gam-a thupalsatna leh mawhna kibawlte tungah phuba lakna dingin a suakta gam khempeuh in a tangko dingin a kithawi hun ta hi ci-in gen hi. USte’ foreign policy ngiante leh South Africa gam-a mikang ten mivomte a deidanna (apartheid) thu zong hangsan tak leh nasia takin a mawhsakna genkhum miatmiat hi.\n*1965: January 1 ni-in Brazzaville khua-ah Che hong zin a, Africa gam tuamtuam ah zin kawikawi hi. Cuba gamah a ciah kikin Cuba gamah kilaihgawpna piansakna dingin a galkappih a muan diakte mi 100 a sim in khawmpi (secret conference) neihpih a, hih khawmpi-a hong kihelte pen mai hun adingin Congo gam-a a galdona dinga galkapte hong suak hi. Cuba tung panin galvan, training leh sum tawh huhna a ngen Africa gam-a kilaihgawpna piansak ding a deih makaite leh Che February in Dar El Salaam khuapi ah hong kimu uh hi. Laurent Kabila leh a general staff-te zong kimuhpihna hong nei uh hi. Hih kimuhkhawmna nei ten Africate’ gal lianpen gamkeek North-Americate hih cih thukimna nei tek uh hi. Kabila in training pia dingin Che kiangah ngetna nei a, Che in mual leh guam hoihna munte ah galkapte sinsak leng hoih hi cin a ngetna nolh hi.\nMarch 31 in Fidel Castro adingin mangpha khakna lai Che in gelh in, Fidel tawh hong kikhen uh a, Congo ah galdo dingin a muan diak a galkappih a lawmte tawh hong kuan khia hi. Hih thu tawh kisai US in Che minsiatna ding thu phuaktawm in, Fidel tawh a ngaihsutna a kitukalh luat manin Fidel in Che hawl khia hi ci-in news ah suaksak uh hi. Tua bek tawh hunsa loin US ten China ah a news broadcast uh-ah Che in Chinate a gup luat manin kithat hi ci-in suaksak a, ahih hangin China leh nisuahna lam gam ten USte’ thugen um lo uh hi.\nMarch 24 in sum tawh kiguai Belgium galkapte mat khak lohna dingin a lawmte mi 14 tawh Tanzania gam panin Tanganyika Bual (Lake) teembaw khawlna munah Che hong tung uh hi. Tua mun panin Congo gam-a om Kibamba khua hong tung uh hi. May 9 in Congo kumpi lehdo dinga kithawi galkap tawm khatte (guerrilla) tawh hong kimu thei hi. Amaute kiangah galkap tawm kha bek tawh galdo dingzia (guerrilla education) pia dingin Gastón Soumaliot leh Laurent Kabila in Fidel Castro’ kiangah a ngetna bangin nasem dingin hong pai hi’ng ci-in gen a, no tawh kipawl dingin nong deih uh leh note tawh galdo khawm ding hi hang ci-in gen beh hi. Che in Congo gamah galkap tawm khat bek tawh galdo ding dan sinsakna mun sanginn “La Base” ah phuankhia hi.\nJuly 7 in Che in Laurent Kabila kimuhpih a, Kabila in Congo gam sung mun tuamtuamah kong vakpih ding hi ci-in ciam hi. Kabila in a kamciamna palsat in Kigoma khua-ah zinsan hi. Che tawh kipawl galkap tawm khat ten (guerrilla) ten galkapte buksim in suam uh a, sagih that uh hi. Tuate lakah Belgium mi non-commissioned officer nih leh leh South-African mi thum kihel hi. November kha-in kilaihgawpna piansak ding deih makaite sungah kituah lohna lianpi hong piang ahih manin a galkap ten a teel ding mel uh thei loin a honhon in lom khat khit khitin nusia in tawpsan uh hi. Congo kumpi leh Cuba kumpi in hih thupiang hangin kamkupna nei uh a, Cuba pan-a galkap khempeuh ciak kiksak dingin thukimna nei uh hi. Che leh a lawmte Congo ah kha sagih bek galdo in om uh a, kidono mun 50 ah kihel man uh hi.\n*1966: July in Cuba gamte’ khuapi Havana ah Che a sim in lut a, Fidel tawh kikum in Bolivia ah kilaihgawpna piansakna dingin galdo dingin hong kithawi leuleu hi. Che in Moscow, Prague leh Vienna khuapi tawnin Brazil panin Bolivia gamah November 3 in tung hi.\n*1967: Che in hih bangin gelh hi: “Ka ngaihsutna ah Monje (Bolivian MP Under-secretary) omzia pen a kipat cilin hong kitheimawh bawl a, tua khit a sawl loin hong lehpei hi. A party in ko hong do dingin thau tawi uh a, tua-in bang ngahpih ding hiam cih ka tel loh hangin na gamtatna uh hong zia awlsak tuam ding a, hong zia awlsakna hangin ko adingin phattuamna ngah hong piang zaw ding hi cih ka tel hi. Mi citak pen leh kidemna ding a hanciam nuam pen ten ko hong pawl bawl ding uh a, ahih hangin gentheihna tampi tuak masa ding uh hi. Guavara khuami ten Che leh a pawlte hong pawl bawl thei pah uh hi. Monje leh amah gum galkapte bang ciang ding kip zo ding uh hiam cih hunin hong gen ding hi. Tawmvei sung bek galkap zanga galdona kipan ta a, gakapte kisittel (test) ta ding hi. Ko hong pawlpih ding Bolivia galkap ding mi lak ding pen a zia kai pen hi,” ci hi.\nMarch kha-in Boliva gam thu lim tak-a sit leh kan (analysis) ten hih bang ci hi: “Tu kha-in kikaptuahna om kawikawi ta a, Monje in a ukna kipsak semsem a, Cuba panin Che leh a pawlte pawl khat hong lut uh a, tuate khitsiangna hun kipan ta a, Che’ galkap ten a galdona uh-ah lawhsam lua lo uh a, nih in taisan in, tuate khatin a lei uk zo loin thongah kikhum a, thum in liamna tuak in, nih thanem in bah mahmah uh hi. Che leh a pawlte (guerrilla) pen Bolivia mi 29, Cuba mi 16 leh Peru mi 3 hi,” ci-in gen uh hi.\nLa Paz leh Cuba tawh thu kizaktuahna hoih mel lo ahih manin Bolivia gam a lut khit uh kha tam lo sungin Che si hi ci-in kigen hi. Cuba gam na bang loin Bolivia gam-a lokho mi ten Che leh a pawlte na pawl bawl mel lo uh hi. Hih thu kisai May kha in Che in hih bangin ciamteh hi: “Lokhomi ten tu dong hong pawlpih nai lo uh a, ahih hangin hong kihtak bawl loin zong hong thupi sim tuan beek lo uh hi. Lokhomi ten hong pawl bawl theihna ding uh hun sawt la mahmah ding hih tuak hi,” June kha in Che in hih bangin lai-at leuleu hi: “Lokhomi ten hong pawl bawl nai lo lai uh a, lokhomi ten hong pawl bawl theihna dingun khuapi-a mi tamna munte suam ding kisam hi. Ahih hangin Bolivia galkapte muncih leh gamcih tengah dim uh ahih manin gamtatna hamsa mahmah a, lokomite kiangah ka ngimna uh a man loin a kigenna hang leh galkapte a kihtakna hangun mainawt ding hamsa mahmah hi,” ci hi.\nHih bang hun lai-in US in Bolivia galkapte galvan tampi piak beh in galkap adviser ding sawl behbeh lai hi. Galkap ten gammite a sep ding bang un semsak thei loin bawlsia gawp uh ahih manin lungphona hong kipan a, Che leh a galkapte gum hong kibehlap in, Che hong minthang pianpian ta hi. Che in hih bangin gelh hi: “Newspaper tuamtuam in zong kei thu tawh kisai nisim in suaksak uh a, gamvai lam phual sung (political field) leh kumpite thupulakna (official statement) ah Che Bolivia gamah om a, Cuba ah kithat lo a, Che’ makaih galkapte lim takin a kido kei leh Vietnam galah Vietcong ten US ten galkap sinsakna hoih a piak US Marines kicitte a zawh bangun Che’ galkap ten kumpi zo zo ding hi cih thu khawng suaksak uh hi.\nSeptember kha in Che leh a galkap ten Bolivia galkap buksim in a suamsuamna hangun tampi in sihna tuak uh ahih manin tam nawn lo uh hi. October 8 in La Higuera khuata ah Che leh a galkapte nih Bolivia galkap ten man uh a, Che kimatna munah Bolivian colonel leh CIAte adingin nasem Cuba mi khat helicopter khat tua mun hong tung uh hi. Uliante thupiakna bangin Che leh a lawmte gel - Willy Cuba leh Juan Pablo Chang manlang takin thah dingin galkap ten thungah uh hi. A that dingin Bolivia galkap mawkmawk khat thu kipia a, tua pa’n Che mai en ngam loin a kiang en in a thau tawh kaplum hi. International press barons ten Che’ thuciamtehna (diary) man dingin $125,000 ciam uh a, Bolivia gam-a kilaihgawpna deih ten (revolutionaries) a kithah kum mahin Che’ dairy Cuba ah puaklutna ding hanciam uh ahih manin US ten a kibangkim ciat-a ki-ukna (Communism) deih loh a thuphuahtawm a sawmna uh lawh sam dimdem hi.\n# "Che" cih pen Portugal leh Valencia kammal hi a, Argentina, Uruguay, Valencia sunga Spanish autonomous sunga teeng ten nak zat mahmah uh "Lawm"a cihna hi a, Mikang ten "friend" "mate," "pal," "man," "bro," "dude," cih bangin a zatnate uh-ah kizang hi. Congo gamah kilawhgawpna (revolution) deih makaipipa Laurent Kabila in Che khemna in a lehpeina hang leh revolutionary makaite kituah lohna hangin Congo gamah Che lawhsam a, Bolivia gamah lokhomi ten Che leh a pawlte a pawlpih loh man leh US kumpi-in Bolivia galkapte a huhna hangin Che lawhsam in sihna tuak hi. Kum 39 sung bek Che a dam hangin Che’ ngaihsutna, lungsim leh ama’ ngaihsutna leh ama’ deih ki-ukna – kibangciat-a ki-ukna (Marxism leh Communism) tu dongin lawhsam loin nungta lai a, Che a sih hangin a ngaihsutna si nai lo a, zong si ngei lo ding hi. Che kum cing loin a sih hangin ama’ ngahsutna leh ama’ deih ki-ukna pen kumpi gilo in a ukna gam sunga nenniamna thuak mite adingin a beisa hun, tu hun leh mai hun ciangin zong nungta den ding a, Che pen nenniamna thuakte adingin a ettehpa uh leh a milim pasian (idol) uh suak hi.\nA teikhia :\nThe CheStore “Che Full Biography”,\nZomi eLibrary/Laibusaal leh Laigelh Thang Khan Lian kipawl khawm in hanciam khopna ahi hi.\nItem Reviewed: KILAIHGAWPNA (REVOLUTION) APIANG SAK 'CHE GUEVARA’ TANGTHU Description: Rating: 5 Reviewed By: Cinpu Zomi


url: =Kumthak le Lungdamna | Siyin Chin Baptist Church\nKumthak le Lungdamna\nPosted by thawngno ⋅ January 16, 2013 ⋅ Leave a comment\nBy Rev. Dr Lam Cin Thang\nLungdamna le thinnopna [Joy and Peace] sia leitung mihing theampo ii a dei bel thu hi. Pawl khatte in , hi thute nii atu in, biakna hanciamna, sum le paai le hauna, min le za letna, ngui thei khamthei le nu le pa paktatna taw in zong hon uh hi. Ahizong, lungdamna le thinnop maan tatak nga zongawl a, akhak bel bel ciang, natna, zawnna le thina taw hong kizom to hi. Tua hia,Pathian kungpan hong pai Lungdamna le thinnopna bekma a tatak ahina ih en tu hi.\nA. Pathian ii Hong Vawtsak Lungdamna\nLungdamvawt masabel zan in vantung lalangte in, tuucingte zaak tu in “Leitungah thinnopna om ta hen” ci-in Lungdamvawt laasa uh hi. Hi thinnopna sia leitung mite piak bang hi ngawl a, tawn tung atu akip thinnopna hi. Hi Pathian kungpan hong pai Lungdamvawt sia bangbangin nga thei tu hi ziam?\n(1) Thina Pan Nuntakna Sungah Theng Zo: “Passed from Death to Life” Adam hangin mihing theampo thi ahihang, Topa Jesu Christ a up hun aa kipan nuntakna sungah theng lian hi. Topa Jesu hong paikik ciang, “Thina awng, na ngalzawna le na ngu: koi sungah om ziam?” ci-in thina a thato ngamte kisuak hi.Topa Jesu leitungah hong paina sia thina akitak man in a khan tawntung sila in a om mihingte hong suakta sak ahikom kilungdam mama hi. (John 5:24, 1Cor. 15:22, 15:55-56, Heb. 2:15)\n(2) Satan Ta Panin Pathian Ta Kisuak Zo: “ Satan’s Child to God’s Child ” Ih nu ngil sungah hong paai hun a kipan Satan tate ih himan in PT ii thin ukna a thuakte ih hi hi. Pianthakna cisia ngamtat pha khawng taw akinga thei vazeang hi ngawl a, suana pianna taw bek kinga thei hi. Topa Jesu hong tatna ih muanna tung tawnin, niivei suana taw PT taza kinga hi. Ih dinmun kikhealna hi a, PT ta suakte bekma vantung ngam a kitheng tu ahikom kilungdam hi. (Ps. 51:5, John 8:44, Eph. 2:3, John 1:12, 3:3-7)\n(3) Mawneite pan Mithiangthote Kisuak Zo: “Sinner to Saint” Mawnei khatin na pha bangzapo a sep bel hang, PT mai ah puansia niin [numeite niindalna]taw kibang vave hi. Akihuai mama tangteal le thanh taw hong kitengat hi. Topa Jesu a saan hun ciang, tua mawneipa sia, PT mai ah, a thiangtho, paubang ngawl, vun tun ngawlin, kimu zen hi. Hisia, dinmun thianthona kici a, mithiangtho sazian sungah hong kikoi ahikom lungdam ngawlin ki om thei ngawl hi. (Isai. 64:6, Job 25:5-6, Eph. 5:26-27, 1:1)\n(4) Mawna Thong Sungpan Kisuakta Zo: “Freedom from Prison” Ih pianna Pu Adam sia thunit ngawlna thong sungah kikhum ahikom, eite theampo zong thong sungah a kipiang hi nginge hi. Mihing theampo thong kitak ahikom, aamahkhan kuama kipia thei ngawl hi. Mawnei ngawl Topa Jesu bekma in aamahkhan hong pia thei hi. Ih vekpi in mawna sila kihi a, Tapa ii hong suatak sak ciang, asuakta takpite kihi pheang hi. Na suatak hunlam na he nale na lungdam kul hi. (Rom. 11:32, Gal. 3:22, John 8:34,36)\n(5) Mawna Leibate Hong Losak Zo: “Debts were fully Paid” Ih nu sungpan ih pian ni aa kipan, aa kipan, ih thi ni dongin, mawna leiba nisim kibelap tawntung hi. Ih ngamtatna, kampauna le ngaisutnate Pathian teptena laibu sungah kikhum hi. Leitungmi mawna leiba alo zo khat zong ki om ngawl hi. Topa Jesu in thinglamte tungpan ih mawna leiba theampo hong lo sak zok ciang, “Kilo[man]siat zo hi,” [consummatumest] ci-in zawna taw au cileang lungdam ngawl tu hiziam? (Col. 2:14, Luk. 7:42, John 19:30)\n(6) Tomlawna Pan Hong Kitan Zo: “Redeemed from Curse”Adam mawna hang le pu le pa maw na hang ahizong, thukham zui lakna hang ahizong, tomlawna kithuak hi kale, Topa Jesu a saang takpi khat sia, tua tomlawna pan hong kitan zo hi. Nu le pa ii sapit nga thuk aneak hu in tate hakhim ngawl tu hi. Piangthaksate ngangawn Topa Jesu hangin tomlawna pan ih suatakna mangil in patau thei hi. Topa Jesu ii zawsiatsa tungah ading khatin lungdamko nanak zaw tu hi. (Gal. 3:10-13, Jer. 31:29-30)\n(7) Leivui Sungpan Hong Laamto Zo: “We Are Lifted On High” Leivui taw hong vawt mihing khat sia, mawna kisik a, mawmaina anga zokciang, PT ta suak bek ngawlin, Christ ii ambassador, thukhenmaang, thiampi le kumpi za hong kipia zenthong hi. Biakna dangte ah bang zapo a hanciam hang, PT ta sua theina thu nga thei ngei ngawl hi. Leitungah bangzapo niam kaleang, PT in za lian bel hongpia ahiciang lungdam ngawl tu hi ziam? (Luk. 24:47, 2Cor. 5:20, 1Cor. 6:2-3, Tpl. 1:6)\nB. Mihingte Vawt Thei Lungdamna\nHi atung aa, Pathian Tapa Jesu ii sepnate muang aa, asaang khat in, mihingte tel zok ngawl thinnopna [lungdamna] nga hi. Jerusalem khua lalsa a pua kik Nehemiah ii, “Topa sung lungdam na in ka tha hatna hi,” a ci bangma, lungdamna maan sia Topa sung bek ah om hi. Ahizong piang thaksa khat sia, ama ii Pathian taw akizopna tung tawnin lungdamna ih nga zia khat le khat kikim ngawl hi.\n(1) Piakna: “Givings” Topa Jesu in, “Ngana sangin piakna ah thupha tam zaw hi,” aci bangma, angate sangin apiate lungdam zaw lai hi. Ka zi masa hong nusiat zokciang, pawlpimite hon khatin neak le dawn tatuam hongpuak tawntung uh a, kei zong aa:na ka hikom, hong puak nawn heak vun ka cile,“Hibang ciang zong hong hisak thei ngawl tuni?” hong ci ngei hi. “Noma tungah hong kivawt tu na oai uh bangma, ngual tungah na vawt ta vun,” Topa in ci hi. Apiate lungdam hi. (St. 20:35, Matt. 7:12)\n(2) Maisakna: “Forgiveness” Topa thungetna sungah, “ Ko tungah hong khialte ka maisak uh bangma kote khialna zong hong maisak ta in.. cisia, KJV Lai Thiangtho sungah, “Ngual leiba ka mai sak uh bangma ko leiba zong hong maisak ta in, ” ci hi. Hong khialte, lei hong bate ciamte [khit] leang, vanngit kenkon mama hi. Kei zong lei hong kiba K.32 lakh [thein] sia tukum ka mai sak ciang, ka vanzaang paih liplep a, ka lungdamna hong khang hi. (Matt. 6:12, Eph. 4:32)\n(3) Lungdamkona: “Thankgiving” Sawltak Paul in “Na theampo sungah lungdamkona na zangh vun,” ci hi. Ih cidam ciang, ih cithei ciang bek hi ngawl a, ih cinat ciang, ih cimawk ciang zong lungdamko theite sia mihing lungdamte hi. Paul le Silas te sia Philippi thong sungah kol le khau taw akiheen laitak ngangawn Pathian pokna lasa in lungdam hi. Kiim le paam thupiang te en ngawl a, tungsang en in, lungdam ako theite ih hi tu thupi hi. (1 Thess. 5:18, St. 16:25)\n(4) Kiniamkhiakna “Humility” Lai Thiangtho in, “Pathian in a kiphasakte nalh a, a kiniam khiak te maipha pia hi,” ci hi. A kiphasakte sia tona nuam tung to keen a, a kiniamkhiakte sia, lei ah to hi. Topa cina ah atungah na to uh ciang a kilawm zaw khat hong pai ciang ot kul a, lei ah to lete, a tungah hong to tan hong ci tu sia pha zaw hi ci. Atung aa to akiphasakte khuangai tu a, anuai aa to aniamkhiakte lungdam tu hi. A kiniamkhiak takpite bekma na theampo ah lungdam thei hi. (1 Peter 5:5)\n(5) Jesu’ Thu Sonna: “Preach Christ” Paul hunlai, pawl khatte in Christ thu sia thin pha taw hil ngawl ahihang, Christ thu kihil pole, ka lungdam vave hi Paul in ci hi. Jesu thu hilna sia, vaipuak le hamphatna [responsibility and privilege] hi. Jesu thuhilna hangin mawnei khat hong kikheal le leitung bup taw akilei zo ngawl thaa khat kinga a, a kikheal sia pa/nu bek lungdam ngawlin, a sonpui sia lungdam kaan lai hi. Pathian le vantung lalangte zong lungdam hi. (Phil. 1:17-18; Mk. 8:36-37; Lk. 15:7,10)\n(6) Itna: “ Love ” Pathian sia ki-itna hi a, tua ki-itna sia, Thaa Thiangtho in eite sungah hong khum hi. Ki-itna sia, ih sungah om kale, ih it-na taw kizui in kilungdam hi. Ngual hong it tu ih hanciam ciang, thinkiam thin-ukna bek piang a, eima itna tha leang ih lungdamna hong khang hi. Ngual ii hong it tu sia ei vawt thei hi mama ngawl a, eima sangpan itna kivawt thei hi. Ih lawm le ngual bek it tu ci ngawl a, ngalte ngangawn ih it ciang lungdamna acing kinga pheang hi. (Rm. 5:5, Matt. 22:39, Rm. 12:20)\n(7) Mihing Muan Sangin TOPA Muanna: “Trust in God than in Man” Psalm laa atpa in mihing muan sangin TOPA muanna in pha zaw hi,” ci hi. A thi thei mihing asuangte kipuavawk tu a, senneal kongaw ngam ah apo sawlpaang kung taw kibang ahikom, lungdam ngawl tu hi. TOPA amuangte sia luihui ah a po thingkung bang hi a, ateete hing tan, khuakhal zong poimaw sa ngawlin lungdam tawntung hi. Kiim le paam taw akisai ngawl thupha pan hongpai lungdamna hi. (Ps. 118:8, Jer. 17:5-8)\nThukhupna: Topa kungpan hong pai lungdamna sia, mihingte kipiak thei hi ngawl a, ih dawl thiam le thiam ngawl taw kisai in, lungdamna zong khat le khat kilamdang hi. Lungdamna maan tatak ii a zungle a ziikpi sia Topa Jesu sepna tung tawnin a thongin hong kipia ngupna hi. Paul bang sia, Rome khuapi ah a thongtak in, ngimna le vawtsiatna a thuak sung, Philippi pawlpite a laithakna ah, “A tawntung inlungdam vun, Kong ci kikik hi. Na lungdam ta vun!” ci hi. Leitungah bangzapo ngimna thuak kaleang,Topa hong ngupna thupha le vantung pan hong kilak pheang tu min thannate ih ngaisut ciang, tuni ih thuak ngimnate taw tengat thei tu hi ngawl hi. TOPA itna le phatna tungah kinga in a tawntungin lungdam tawng. (Phil. 4:4, Rom. 8:18)\n« Kikheal Thianna – January 13, 2013\nTopa Thaa Thahatna taw seam tawng »